Pemotongan bajet UA beri kesan operasi universiti
Oleh ABDUL RAZAK IDRIS

29 November 2020, 2:52 pm
SHAH ALAM – Pemotongan bajet di semua Universiti Awam (UA) bakal mengganggu perjalanan dan kelancaran pengoperasian sesebuah universiti.
Presiden Gabungan Majlis Presiden Dan Setiausaha Kehormat Universiti Awam Malaysia (GAKUM) Zulkifli Mohamed berkata, ini termasuk kesan kepada kakitangan pelaksana terutama berkaitan kerja lebih masa, pakaian seragam dan kemudahan mendapatkan rawatan di klinik panel.
Katanya, penamatan pekerja kontrak juga akan memberikan kesan kepada setiap universiti dan individu tersebut yang sudah pastinya mempunyai komitmen yang tinggi.
“Universiti merupakan tempat pendidik mendidik anak muda yang merupakan aset dan pembangunan kepada sesebuah negara.
“Jika bajet tidak mencukupi sudah pasti proses mendidik akan terganggu .Paling dibimbangi oleh pihak GAKUM adalah kesan kepada kumpulan pelaksana yang mana bajet mereka dipotong dan dikurangkan,” katanya dalam kenyataan di sini hari ini.
Sehubungan itu, beliau berkata, GAKUM berharap kerajaan meneliti semula peruntukan bajet berkenaan tanpa meminggirkan kebajikan kumpulan pelaksana di universiti.

Zulkifli yang merupakan Timbalan Presiden 2 Kongres Kesatuan Pekerja-Pekerja Di Dalam Perkhidmatan Awam (Cuepacs) turut berharap cadangan moratorium untuk golongan M40 dan B40 dilanjutkan lagi selama enam bulan.
“Lanjutan moratorium dapat menambah aliran tunai dalam pasaran dengan memberi pilihan morotarium selama enam bulan khusus bagi kumpulan M40 dn B40 yang kini amat terkesan dalam menghadapi kehidupan kini.
“Walaupun sebagai penjawat awam dan gaji mereka tidak dipotong namun ramai daripadanya mendapat sokongan daripada pasangan yang berniaga dan bekerja di sektor swasta,” katanya.
Justeru, beliau meminta institusi perbankan dan kewangan merasai kesukaran yang turut dialami penjawat awam kini. -K!ONLINE


Dibelasah guna besi selepas kemalangan
Oleh EDDY AQMAL MOHAMED HAMIDI

30 November 2020, 9:27 pm
KUALA LUMPUR – Seorang lelaki cedera selepas dipukul menggunakan sebatang besi dalam pergaduhan susulan satu kemalangan jalan raya di Jalan Telawi 5, Bangsar di sini semalam.
Ketua Polis Daerah Brickfields, Asisten Komisioner Anuar Omar berkata, pihaknya dimaklumkan tentang kejadian oleh orang awam kira-kira pukul 12.30 malam sebelum bergegas ke lokasi kejadian.
“Sebaik tiba di lokasi, anggota bertugas mendapati seorang lelaki tempatan berusia 33 tahun sedang terbaring di atas jalan raya dalam keadaan berlumuran darah dipercayai telah dipukul menggunakan objek keras dan telah dikejarkan ke Hospital Kuala Lumpur.
“Siasatan awal pihak polis mendapati, kejadian berpunca daripada perselisihan faham di antara mangsa dengan dua lelaki selepas kereta jenis Honda Accord yang dipandu mangsa telah melanggar sebuah kereta jenis Proton Satria,” katanya menerusi satu kenyataan di sini hari ini.
Menurut Anuar, pemandu kereta Proton Satria yang keluar dari kereta kemudiannya telah dimarahi oleh mangsa sebelum berlaku pergaduhan di antara mereka dan rakan kepada mangsa keluar dari kereta Honda Accord lalu bertindak mengelar leher lelaki itu menggunakan pisau sebelum melarikan diri.
“Pemandu Proton Satria yang berang akibat dikelar kemudiannya terus bertindak memukul pemandu Honda Accord menggunakan sebatang besi yang diambil dari but kereta dan turut memecahkan cermin hadapan kereta lelaki tersebut sebelum pergi ke Pusat Perubatan Universiti Malaya untuk mendapatkan rawatan.

“Siasatan kes masih dijalankan di bawah Seksyen 148 Kanun Keseksaan iaitu merusuh menggunakan senjata dan boleh dipenjarakan selama lima tahun atau denda atau kedua-duanya jika sabit kesalahan,” tegas beliau. – K! ONLINE


Kanak-kanak jatuh sungai dikhuatiri lemas
Oleh AZAHAR HASHIM

30 November 2020, 10:16 pm
KULIM – Seorang kanak-kanak perempuan berusia lapan tahun yang juga orang kelainan upaya (OKU) dikhuatiri lemas selepas dipercayai terjatuh ke Sungai Merbok dekat Kampung Bikan Atas di sini hari ini.
Mangsa, Irdina Aleesya Zamri dipercayai terjatuh ke dalam sungai kira-kira pukul 6.15 petang tadi.
Penolong Pengarah Bahagian Operasi Kebombaan dan Penyelamat Kedah, Penguasa Kanan Bomba I Mohamadul Ehsan Mohd Zain berkata, pihaknya menerima panggilan berhubung kejadian pada pukul 6.30 petang.
Kata beliau, sepasukan anggota dari Balai Bomba dan Penyelamat (BBP) Kulim Hi Tech diketuai Pegawai Bomba Kanan (PBK) II Saad Hassan tiba di lokasi pada pukul 7.10 malam ini.
“Sebaik tiba di lokasi, kita menemui tuala dan selipar disyaki milik mangsa di tebing sungai,” katanya dalam satu kenyataan di sini hari ini.
Menurutnya, tindakan awal adalah dengan melakukan pencarian di permukaan air di lokasi mangsa dipercayai terjauh.

“Operasi mencari mangsa juga akan turut dibantu Pasukan Penyelamat Di Air (PPDA) dari BBP Sungai Petani,” tambahnya. – K! ONLINE


Jumpa mayat dengan kecederaan di kepala terbaring di jalan
Oleh MOHD YUNUS YAKKUB

30 November 2020, 11:21 pm
KUALA SELANGOR – Mayat seorang perempuan warga emas ditemukan dengan kesan kecederaan di bahagian kepala terbaring di Jalan Kampung Kedah, Kampung Kuantan di sini semalam.
Mayat perempuan berusia 79 tahun itu dijumpai orang awam kira-kira pukul 8.11 malam sebelum menghubungi pihak polis.
Ketua Polis Daerah Kuala Selangor, Superintendan Ramli Kasa berkata, hasil pemeriksaan mendapati mangsa merupakan penduduk tempatan dengan jarak ditemukan dengan rumahnya kira-kira 80 meter.
Katanya,hasil pemeriksaan turut menemui dompet mengandungi wang tunai milik mangsa yang tidak hilang.
“Siasatan awal mendapati mangsa mempunyai penyakit kencing manis tahap kronik dan menetap bersama anak dan menantunya.
“Mangsa berkemungkinan dalam perjalanan pulang ke rumahnya dari rumah jirannya,” katanya dalam kenyataan di sini hari ini.

Jelas Ramli, pemeriksaan awal pasukan forensik menemui kesan luka di kepala mayat menyebabkan pendarahan.
Tambah beliau, bedah siasat akan dijalankan di Hospital Sungai Buloh esok setelah keputusan saringan Covid-19 diperolehi bagi mendapatkan punca kematian.
“Sehubungan itu, mana-mana pihak atau individu yang mempunyai maklumat boleh menghubungi Ketua Bahagian Siasatan Jenayah Ibu Pejabat Polis Kuala Selangor, Asisten Superintendan Mohd. Sufian Amin di talian 0126149580.
“Kes kini diklasifikasikan sebagai mati mengejut,” katanya. – K! ONLINE


Enam laporan seksual berkaitan pendakwah selebriti
Oleh MOHD YUNUS YAKKUB

30 November 2020, 10:20 pm
SHAH ALAM -Polis Selangor menerima enam laporan berkaitan kes seksual dilakukan pendakwah selebriti setakat ini yang sebelum ini direman berhubung kes merogol kenalan Instagram.
Ketua Jabatan Siasatan Jenayah Selangor, Datuk Fadzil Ahmat berkata, ini termasuk lima di daerah Shah Alam dan satu di daerah Petaling Jaya.
“Suspek yang tamat reman untuk kes pertama esok akan dipohon sambungan remannya bagi siasatan kes yang baru diterima.
“Siasatan dijalankan dibawah kesalahan seksual seperti Seksyen 376 ( rogol), 354 (cabul), 377 (seks luar tabii) dan 323 (mencederakan) mengikut Kanun Keseksaan,” katanya dalam kenyataan sebentar tadi.
Fadzil turut menyeru sekiranya terdapat lagi mangsa-mangsa lain agar tidak bimbang untuk tampil membuat laporan polis.
Terdahulu, Kosmo! sebelum ini melaporkan seorang pendakwah selebriti berusia 25 tahun direman lima hari bermula Jumaat lalu bagi membantu siasatan kes merogol seorang wanita di sebuah rumah di Seksyen 7 di sini, September tahun lalu.

Suspek yang juga bekas peserta program realiti agama sebuah televisyen swasta itu ditahan kira-kira pukul 11 malam pada 26 September lalu selepas tampil memberi keterangan di Ibu Pejabat Polis Daerah Shah Alam. – K! ONLINE


Setuju laporan bedah siasat Nora Anne – Saksi ke-41
Oleh AFIFI HAFIZ MOHD NOR

30 November 2020, 7:12 pm
SEREMBAN – Mahkamah Koroner Seremban hari ini dimaklumkan Saksi ke-41, tiada sebab untuk tidak bersetuju dengan laporan bedah siasat Nora Anne Quoirin di Malaysia.
Perkara itu diberitahu oleh Dr. Nathaniel Roger Blair Cary yang merupakan Pakar Patologi Forensik yang dilantik kerajaan United Kingdom bagi menentukan punca kematian remaja itu.
Menurutnya pada prosiding hari ke-20 itu, beliau telah melakukan bedah siasat pada tubuh badan mangsa pada 28 Ogos 2019 iaitu 15 hari selepas mayat dijumpai.
“Tiada alasan untuk saya tidak bersetuju dengan laporan bedah siasat awal yang dilakukan di Malaysia kerana laporan itu munasabah.
“Mangsa mungkin telah meninggal dunia akibat pendarahan dalaman yang disebabkan oleh kelaparan,” katanya dalam prosiding disiarkan secara lansung di laman Youtube.
Prosiding itu dikendalikan oleh Pegawai Inkues, Ahmad Sazali Omar.

Tambahnya, beliau berpuas hati bahawa terdapat bukti ulserasi dan pendarahan usus berdasarkan penerangan terperinci yang diberikan.
“Walaupun tidak mungkin pada pemeriksaan saya untuk mengesahkan penyebab kematian yang dicatatkan di Malaysia.
“Saya berpuas hati bahawa terdapat bukti ulser dan pendarahan di bahagian usus berdasarkan penerangan terperinci yang diberikan,” tambahnya di hadapan Koroner, Maimoonah Aid.
Nora Anne, 15, anak sulung kepada tiga beradik yang juga merupakan anak istimewa, bersama keluarganya tiba di Malaysia untuk percutian selama dua minggu dan mendaftar masuk di sebuah resort di Pantai, Seremban pada 3 Ogos 2019.
Nora Anne kemudiannya dilaporkan hilang pada awal pagi keesokannya sebelum mayatnya ditemui sembilan hari selepas itu.
Laporan awal bedah siasat mendapati kematian Nora Anne tidak mempunyai unsur jenayah dan disahkan mati akibat kebocoran usus yang berpunca kerana tidak makan.
Prosiding bersambung semula 7 Disember 2020. – K! ONLINE


RHB bantu insiatif Masjid Hijau dengan MGTC
Oleh KOSMO!

30 November 2020, 7:21 pm
Oleh AMREE AHMAD
PUTRAJAYA – RHB Islamic Bank Berhad bersedia membantu Kementerian Alam Sekitar dan Air dalam menjayakan inisiatif program Rumah Ibadat Hijau atau Masjid Hijau seluruh negara.
Kerjasama dengan agensi kementerian itu, Malaysian Green Technology and Climate Change Centre (MGTC) bakal mengubah imej lebih 6,000 buah masjid di negara ini kepada lebih mesra alam.
Menurut Pengarah Urusannya, Datuk Adissadikin Ali, ia susulan kejayaan projek rintis yang dilancarkan di Masjid Al-Hasanah, Bandar, Baru Bangi, Selangor pada 25 September lalu.
“Pihak RHB Islamic akan menyediakan pelan pembiayaan dana selain jadi perantara kepada masyarakat yang ingin bantu dengan mewakafkan sumbangan untuk program ini,” katanya.
Beliau berkata demikian pada sidang akhbar selepas menandatangani memorandum persefahaman dengan MGTC bagi program berkenaan di kementerian tersebut di sini hari ini.

Majlis julung kali itu disaksikan oleh Menteri Alam Sekitar dan Air, Datuk Seri Tuan Ibrahim Tuan Man dengan MGTC diwakili Ketua Pegawai Eksekutifnya, Shamsul Bahar Mohd. Nor.
Turut hadir ialah Ketua Setiausaha kementerian, Datuk Seri Dr. Zaini Ujang.
Mengulas lanjut, Addissadikin berkata, mesyuarat pertama telah dibuat dengan MGTC pada 16 Oktober lalu.
“Kami terpanggil untuk bantu kerana kebanyakan masjid ada akaun bank dengan RHB Islamic namun kutipan diterima mereka banyak dihabiskan untuk bayar bil utiliti bulanan,” katanya.
Justeru, katanya, pihak bank itu bakal mewujudkan instrumen wakaf bagi penyertaan komuniti untuk mengubah masjid di negara ini beralih kepada teknologi hijau yang jimat kos tenaga.
Dalam pada itu, Zaini memberi bayangan program sedemikian dijangka memerlukan dana sehingga RM6 bilion sekiranya kos purata setiap masjid dalam anggaran kasar RM100,000.
“Ia bergantung saiz keluasan masjid kerana jika besar lebih 3,000 jemaah, kos pembiayaan mungkin cecah RM100,000 tetapi jika kecil, perlu dana dalam anggaran RM30,000,” jelasnya.
Zaini berkata, kementerian berhasrat menyasarkan kesemua rumah ibadat termasuk bukan Islam beralih sepenuhnya kepada teknologi mesra alam menjelang akhir tahun depan.
Pada masa ini, katanya, kesemua agensi dan jabatan di kementerian itu telah memilih 12 buah rumah ibadat di lapan negeri untuk pelaksanaan peringkat awal program berkenaan. – K! ONLINE


Satu lagi laporan terhadap pendakwah muda diterima
Oleh EDDY AQMAL MOHAMED HAMIDI

30 November 2020, 7:46 pm
PETALING JAYA – Polis Petaling Jaya menerima satu laporan berhubung kejadian amang seksual melibatkan seorang pendakwah muda yang sebelum ini dikaitkan dengan satu kes rogol yang kini sedang dalam siasatan.
Ketua Polis Daerah Petaling Jaya, Asistan Komisioner Nik Ezanee Mohd. Faisal berkata, laporan diterima daripada seorang wanita tempatan berusia 22 tahun kira-kira pukul 3.50 petang semalam.
“Wanita tersebut yang juga merupakan seorang pelajar di sebuah kolej tempatan mendakwa telah dicabul oleh suspek yang berusia 25 tahun ketika berada di rumah lelaki tersebut.
“Mangsa mendakwa telah pergi ke rumah suspek di Damansara Perdana selepas dipelawa pada 17 Oktober lalu kira-kira pukul 1 pagi untuk belajar ilmu pemasaran perniagaan,” katanya menerusi satu kenyataan di sini hari ini.
Menurut Nik Ezanee, semasa di rumah suspek, mangsa mendakwa telah dicabul oleh lelaki tersebut dan dipaksa melakukan seks oral.
“Susulan kejadian tersebut, mangsa telah mengalami trauma dan kini sedang mendapatkan rawatan di Pusat Perubatan Universiti Malaya,” jelas beliau.

Terdahulu, seorang pendakwah muda ditahan reman selama lima hari bermula Jumaat lalu bagi membantu siasatan berhubung satu kes merogol seorang wanita pada September tahun lalu.
Suspek sebelum itu ditahan kira-kira pukul 11 malam pada Khamis selepas tampil memberi keterangan di Ibu Pejabat Polis Daerah Shah Alam. – K! ONLINE


Syarikat vaksin dijangka hantar laporan minggu depan
Oleh SITI A'ISYAH SUKAIMI

30 November 2020, 8:26 pm
PUTRAJAYA – Satu daripada 12 syarikat pengeluar vaksin Covid-19 dijangka akan memberikan laporan fasa ketiga kajian klinikalnya pada minggu depan.
Ketua Pengarah Kesihatan, Tan Sri Dr. Noor Hisham Abdullah berkata, justeru pihaknya perlu meneliti laporan tersebut sebelum sebarang keputusan dibuat.
Menurutnya, terdapat 12 syarikat pengeluar vaksin menjalankan kajian fasa ketiga itu manakala, rundingan berjaya dijalankan membabitkan 10 syarikat tersebut.
“Kita dimaklumkan salah satu syarikat vaksin berkemungkinan besar akan berikan laporan fasa ketiga kajian tersebut pada minggu depan.
“Justeru kita masih menunggu (laporan) untuk kita baca dan mereka juga kena hantar kepada Pentadbiran Makanan dan Ubat (FDA) dan Bahagian Regulatori Farmasi Negara (NPRA) untuk pendaftaran,” katanya pada sidang akhbar di sini hari ini.
Beliau berkata, selagi vaksin tersebut tidak didaftarkan serta tidak dilesenkan, ia tidak dapat dijual.

“Inilah perjanjian rundingan kita iaitu kita jalankan rundingan awal untuk mendapatkan vaksin. Kebimbangan kita apabila vaksin itu didaftarkan, akan menjadi seperti gelombang kedua.
“Apabila kita nak beli peralatan pelindung diri (PPE) dan ventilator tidak mencukupi sebabkan semua (negara) nak beli.
“Jadi sekurang-kurangnya kita sudah ada perjanjian untuk mendapatkan bekalan vaksin tersebut dan tindakan proaktif ini kita belajar sewaktu gelombang kedua,” katanya. – K! ONLINE


35.7 peratus kes sporadik di Malaysia
Oleh SITI A'ISYAH SUKAIMI

30 November 2020, 8:03 pm
PUTRAJAYA – Sebanyak 23,480 kes atau 35.7 peratus daripada 65,697 kes positif Covid-19 yang dilaporkan sehingga kini sejak gelombang pertama pada 25 Januari adalah membabitkan kes sporadik.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah keseluruhan kes positif itu, kira-kira 65 peratus dapat dikaitkan dengan kluster tertentu.
“Ada juga kes sporadik yang dikesan awal dan kita kenal pasti kluster tersebut, jadi selepas itu, kita kaitkan dengan kluster. Ini menunjukkan virus tersebut sudah ada dalam komuniti dan kes sporadik semakin bertambah.
“Justeru inilah yang kita bimbangkan iaitu bagaimana menggunakan kaedah kesihatan awam untuk membendung jangkitan dalam negara,” katanya pada sidang akhbar di sini hari ini.
Berikutan itu, Noor Hisham sekali lagi mengingatkan rakyat Malaysia untuk terus mematuhi prosedur operasi standard (SOP) yang ditetapkan bagi mengelakkan jangkitan.
Ditanya mengenai kes jangkitan yang berpunca daripada pengangkutan awam, beliau mengesahkan tiada kluster dilaporkan pada gelombang ketiga pada masa ini.

“Dalam gelombang ketiga ini, tiada kluster disebabkan pengangkutan awam tetapi sewaktu gelombang kedua, saya masih ingat lagi Kluster Melbourne dalam pengangkutan kapal terbang.
“Kemungkinan jangkitan akan berlaku tetapi kita kena pastikan supaya patuh SOP yang ditetapkan apabila berada di tempat sesak dan sempit kerana jangkitan berlaku di tempat sesak serta sempit kalau kita tidak mengambil langkah pencegahan,” katanya.
Ujarnya lagi, langkah pencegahan tersebut penting bagi mengelakkan diri serta keluarga dijangkiti oleh virus tersebut. – K! ONLINE


Jari patah, kulit tersiat cincin tersangkut pintu lori
Oleh KHAIRUL MOHD. ALI

30 November 2020, 7:08 pm
JOHOR BAHRU – Hanya kerana cincin dipakai, seorang lelaki terpaksa menanggung kesakitan kira-kira 30 minit selepas jari manisnya patah dan kulitnya tersiat.
Mangsa yang berusia 23 tahun mengalami kecederaan itu selepas cincin yang dipakainya tersangkut ketika ingin turun daripada sebuah lori.
Komander Operasi, Pegawai Bomba Kanan II, Khairul Azhar Abdul Aziz berkata, pihaknya menerima panggilan kecemasan Wad Kecemasan Hospital Sultan Ismail (HSI) pada pukul 3.39 petang, hari ini.
Menurutnya, 12 anggota beserta dua jentera dari Balai Bomba dan Penyelamat Tebrau dikejar ke lokasi.
“Anggota mendapati kejadian berkenaan telah menyebabkan jari manisnya patah, selain kulitnya tersiat selepas cincin dipakainya tersangkut ketika mangsa mahu turun dari lori.
“Sehubungan itu, anggota telah menggunakan satu alat pemotong khas untuk memotong cincin berkenaan,” katanya dalam satu kenyataan, di sini semalam.

Tambahnya, operasi itu kemudiannya ditamatkan pada pukul 4.34 petang. – K! ONLINE


Kes sembuh lebih tinggi daripada kes baharu
Oleh SITI A'ISYAH SUKAIMI

30 November 2020, 6:32 pm
PUTRAJAYA – Sebanyak 1,212 kes baharu dilaporkan hari ini menjadikan jumlah kes positif Covid-19 di seluruh negara sebanyak 65,697 kes.
Ketua Pengarah Kesihatan, Tan Sri Dr. Noor Hisham Abdullah berkata, dalam masa sama, sebanyak 2,112 kes sembuh direkodkan sekali gus melebihi kes harian dan jumlah kumulatif kes sembuh sebanyak 54,759 kes.
“Daripada jumlah kes baharu hari ini, sebanyak sembilan kes import mendapat jangkitan dari luar negara.
“Terdapat tiga pertambahan kes kematian iaitu melibatkan tiga lelaki di Kedah, Sabah dan Labuan menjadikan sebanyak 360 kes kematian terkini dilaporkan,” katanya pada sidang akhbar di sini hari ini.
Ujarnya lagi, sebanyak 113 kes positif sedang dirawat di Unit Rawatan Rapi dengan 42 kes memerlukan bantuan pernafasan. – K! ONLINE


Majikan dikehendaki tanggung kos QC, PKRC
30 November 2020, 6:26 pm
PETALING JAYA- Syarikat-syarikat terlibat dalam saringan Covid-19 pekerja warga asing bermula esok dikehendaki menyediakan beberapa perkara, antaranya stesen kuarantin (QC) dan Pusat Kuarantin dan Rawatan Covid-19 (PKRC) yang bersesuaian.
Menteri Kanan Keselamatan, Datuk Seri Ismail Sabri Yaakob berkata, syarikat juga perlu menanggung kos pengurusan QS dan PKRC, dan saraan makan minum dan penginapan pekerja.
“Jika pekerja positif ujian RTK-Ag dan tiada gejala, pekerja boleh ditempatkan di asrama pekerja yang disediakan oleh majikan dengan pengasingan dari pekerja yang negatif RTK-Ag.
“Jika keadaan asrama tidak bersesuaian, pekerja perlu ditempatkan di PKRC yang disediakan oleh pihak majikan,” katanya pada sidang akhbar harian di Kementerian Pertahanan hari ini.
Bagi pekerja yang positif ujian RTK-Ag dan mempunyai gejala ringan, pekerja hendaklah ditempatkan di PKRC yang disediakan majikan.
Jika pekerja positif ujian RTK-Ag, dan pekerja mempunyai gejala ringan – pekerja ditempatkan PKRC yang disediakan oleh pihak majikan.

Sebaliknya, mereka yang positif Covid-19 dan menunjukkan gejala yang serius akan dimasukkan ke hospital.
“Semua pesakit yang telah discaj perlu dipakaikan gelang pengawasan berwarna selain daripada warna gelang HSO bagi untuk membezakan dari pekerja yang sedang dalam kuarantin,” jelasnya.
Untuk permulaan, ujian tersebut akan menumpukan kepada kawasan-kawasan berisiko tinggi di Selangor, Negeri Sembilan, Kuala Lumpur, Labuan, Pulau Pinang dan Sabah. – K! ONLINE


Vaksin mRNA tidak ubah DNA manusia – KJ
Oleh MOHD. HUSNI MOHD. NOOR

30 November 2020, 5:55 pm
PUTRAJAYA – Vaksin mRNA tidak akan mengubah unsur asid deoksiribonukleik (DNA) dalam tubuh manusia sebaliknya ia bersifat molekul sementara.
Itu penjelasan Menteri Sains, Teknologi dan Inovasi (MOSTI), Khairy Jamaluddin Abu Bakar sebagai reaksi kepada dakwaan dikeluarkan Ahli Dewan Undangan Negeri (ADUN) Sungai Pelek, Ronnie Liu.
Sebelum ini, Ronnie mendakwa vaksin mRNA yang dicipta Pfizer boleh mengubah genetik seseorang sebagaimana dakwaan oleh beberapa doktor perubatan di luar negara.
Khairy Jamaluddin berkata, secara ringkas, mRNA pada sel manusia bersifat molekul sementara yang diperbuat daripada DNA genomik sebelum diterjemahkan dalam bentuk protein.
Beliau berkata, dalam kes ini, mesej sementara mRNA memberi arahan kepada tubuh untuk menghasilkan salah satu protein di permukaan virus Covid-19.
“Sistem ketahanan badan kemudian akan belajar mengenali protein virus itu dan menghasilkan antibodi untuk menentangnya. Itulah yang dilakukan oleh vaksin mRNA. Ia tidak mengubah DNA anda,” katanya dalam kenyataan akhbar hari ini.

Mengenai dakwaan Ronnie kononnya kerajaan tergesa-gesa menandatangani perjanjian dengan pengeluar vaksin, Pfizer, Khairy Jamaluddin berkata, dakwaan itu tidak benar kerana rundingan mengenainya bermula sejak April lalu.
Menurutnya, kerajaan sudah mempertimbangkan semua data yang diberikan syarikat itu sebelum keputusan terbaik dan paling tepat dibuat.
“Saya ingin menegaskan bahawa vaksin mesti dianggap selamat dan berkesan oleh Badan Pengawas Farmaseutikal Nasional (NPRA) di bawah Kementerian Kesihatan (KKM) sebelum perjanjian ditandatangani,” katanya.
Katanya lagi, kerajaan juga berpuas hati dengan syarat harga yang dipersetujui.
Dalam pada itu, Khairy Jamaluddin juga memaklumkan, rantaian bekalan ultra-sejuk yang diperlukan termasuk penghantaran akan dikendalikan oleh Pfizer.
“Bagi penyimpanan ultra-sejuk, kami mempunyai penyejuk beku suhu rendah universiti dan institusi penyelidikan di negara ini yang boleh digunakan.
“Pfizer juga memaklumkan bahawa vaksin tersebut stabil pada suhu 2 hingga 8 darjah Celsius selama lima hari,” katanya.
Menjawab persoalan kenapa beliau terbabit dalam JKJAV itu, Khairy Jamaluddin berkata, beliau mempengerusikan JKJAV bersama Menteri Kesihatan, Datuk Seri Dr. Adham Baba.
“MOSTI juga terbabit dalam rundingan vaksin sebagai kementerian yang bertanggungjawab dalam bioteknologi,” katanya. – K! ONLINE


Pemilik, pelanggan kedai emas mula patuh SOP
Oleh ROHANA MOHD. NAWI

30 November 2020, 5:53 pm
KOTA BHARU – Pemilik kedai emas dan pelanggan mula mematuhi prosedur operasi standard ( SOP) selepas polis mengeluarkan 23 kompaun terhadap segelintir individu yang gagal berbuat demikian.
Tinjauan Kosmo! di Pasar Siti Khadijah di sini mendapati, kedai emas mula dipenuhi pelanggan sejak harga barangan kemas turun sejak minggu lalu.
Seorang pemilik kedai emas, Mat Abdullah, 49, berkata, kebanyakan pelanggan yang terdiri daripada golongan wanita menyerbu kedai-kedai emas selepas harga emas turun.
Katanya, mereka sentiasa menunggu peluang untuk membeli emas selepas mereka mendapati harga emas jatuh berbanding sebelum ini.
“Saya melihat wanita tidak putus-putus membeli emas untuk dijadikan aset. Kebanyakan daripada mereka menyimpan emas untuk kegunaan ketika ditimpa musibah.
“Hari ini, harga emas turun lagi sehingga RM226.47 segram berbanding minggu kalu RM237 segram. Ia menunjukkan penurunan lebih RM100 untuk segram,” kata ketika ditemui Kosmo! di sini hari.

Mat berkata, sejak penurunan harga emas, ramai pelanggan yang datang membeli barang kemas antara RM3,000 hingga RM8,000 seorang.
Katanya, dia memastikan pelanggan yang hadir mematuhi prosedur operasi standard ( SOP) bagi mengelakkan sebarang kompaun di keluarkan oleh pihak polis melibatkan premisnya.
Sementara itu, seorang pemilik butik pengantin, Suhaida Ali, 31, berkata, dia gemar membeli emas dan menjadikan barangan kemas itu sebagai aset berharga untuk dipakai oleh wanita.
“Jika terdesak, saya boleh menjual emas ini. Biasanya saya akan memperoleh keuntungan hasil jualan emas itu.
“Saya tetap menjaga SOP tidak kira lokasi. Saya tahu padahnya sekiranya penjarakan sosial tidak dijaga lebih-lebih lagi di tempat awam,” katanya.
Seorang lagi pelanggan tetap di kedai Mat, Aiman Ali, 27, berkata, dia dan isterinya hadir ke kedai itu dua minggu sekali untuk membeli emas.
“Hari ini saya beli gelang dan cincin untuk isteri saya selepas mengetahui harga emas turun.
“Meskipun berdepan penularan wabak Covid-19, saya masih mempunyai rezeki untuk membeli emas. Saya tahu, menyimpan emas ini merupakan satu pelaburan yang berbaloi,” katanya. – K! ONLINE


Pergaduhan pub: Polis akan mohon reman baharu
Oleh EDDY AQMAL MOHAMED HAMIDI

30 November 2020, 7:03 pm
KUALA LUMPUR – Pihak polis akan membuat permohonan reman baharu selama lima hari terhadap 15 individu yang terbabit dalam satu pergaduhan di sebuah pub di Jalan Puchong, di sini, Rabu lalu.
Ketua Polis Kuala Lumpur Datuk Saiful Azly Kamaruddin berkata, permohonan reman tersebut adalah bagi menjalankan siasatan terhadap satu laporan berhubung kejadian peras ugut yang dibuat oleh pemilik pub berkenaan.
“Pihak kami telah menerima satu laporan daripada pemilik premis berkenaan mengenai kejadian peras ugut yang dilakukan oleh kumpulan terbabit.
“Jadi, esok suspek yang sama juga akan dipohon reman mengikut Seksyen 385 Kanun Keseksaan kerana memeras ugut,” katanya ketika ditemui pada sidang akhbar di Ibu Pejabat Polis Kontinjen (IPK) Kuala Lumpur di sini, hari ini.
Menurut beliau, pihaknya juga akan melakukan semakan berhubung kesahihan gelaran ‘Datuk’ yang digunakan oleh salah seorang suspek yang ditahan.
“Polis akan melakukan pemeriksaan dengan pihak istana sama ada gelaran yang digunakan itu adalah sah atau pun tidak,” katanya.

Terdahulu, seramai 15 individu ditahan susulan satu kejadian pergaduhan di lokasi berkenaan kira-kira pukul 11.20 malam.
Kesemua suspek yang ditahan berusia dalam lingkungan 38 hingga 59 tahun termasuk seorang lelaki yang mendakwa mempunyai gelaran Datuk.
Sebelum ini, kesemua suspek telah ditahan reman selama lima hari sehingga hari ini bagi membantu siasatan di bawah Seksyen 147 Kanun Keseksaan kerana merusuh. – K! ONLINE


Polis KL terima dua laporan penipuan skim pelaburan
Oleh EDDY AQMAL MOHAMED HAMIDI

30 November 2020, 6:07 pm
KUALA LUMPUR – Polis Kuala Lumpur telah menerima sebanyak dua laporan terhadap skim pelaburan LikeShare yang mengakibatkan kerugian kira-kira RM20,000.
Ketua Polis Kuala Lumpur, Datuk Saiful Azly Kamaruddin berkata, laporan diterima daripada dua individu iaitu seorang pengarah syarikat dan eksekutif sebuah syarikat swasta di sekitar Kuala Lumpur.
“Pengarah syarikat iaitu seorang wanita tempatan mendakwa telah kerugian sebanyak RM9,888 manakala seorang lelaki pula telah kerugian sebanyak RM10,000.
“Sepasukan polis dari Jabatan Siasatan Jenayah Komersial (JSJK) Bukit Aman telah melakukan serbuan di sebuah premis di ibu negara yang disyaki menjadi markas operasi skim berkenaan namun ia didapati telah ditutup sejak 9 November lalu.
Beliau berkata demikian pada satu sidang akhbar di Ibu Pejabat Polis Kontinjen (IPK) Kuala Lumpur di sini hari ini.
Menurut Saiful Azly, siasatan dan risikan yang dilakukan telah berjaya mengenalpasti beberapa individu warga tempatan yang menjadi dalang skim pelaburan tersebut dan tidakan selanjutnya akan menyusul.

Jelas beliau, modus operandi skim tersebut adalah mangsa dikehendaki memuat turun dua aplikasi ke komputer mereka bagi melengkapkan tugasan yang perlu diselesaikan secara online.
“Mangsa juga perlu memindahkan sejumlah wang untuk dilaburkan agar mendapat lebih banyak tugasan bagi memperolehi lebih banyak ganjaran.
“Ahli sindiket akan mengumpan dengan memasukkan sejumlah wang ke dalam akaun mangsa dan mangsa yang gelap mata akan menambah lagi jumlah pelaburan sebelum menyedari telah ditipu apabila wang yang ingin dikeluarkan sudah tiada,” jelasnya.
Dalam perkembangan berasingan Saiful Azly turut berkongsi tentang penahanan 38 individu menerusi dua serbuan ke atas tiga premis di sekitar ibu negara pada Jumaat dan Sabtu lalu berhubung kegiatan perjudian secara online.
“Serbuan pertama dilakukan di dua unit kondominium di Jalan Kia Peng di sini dan berjaya menahan seramai sembilan individu yang terdiri daripada lima warga China termasuk seorang wanita dan empat lelaki warga Taiwan berusia 20 hingga 40 tahun.
“Pihak polis turut merampas beberapa peralatan yang digunakan oleh sindiket berkenaan seperti telefon bimbit pelbagai jenama, komputer riba, unit dekstop dan wang tunai berjumlah RM2,633,” ujarnya.
Tambah beliau, dalam serbuan kedua pula pihak polis telah menahan 29 individu berusia 15 hingga 40 tahun di sebuah bilik hotel di Bukit Bintang dan merampas peralatan yang digunakan untuk melakukan kegiatan perjudian online.
“Kesemua individu yang ditahan dalam serbuan pertama kini ditahan reman lima hari sehingga 1 Disember bagi membantu siasatan di bawah Seksyen 420 Kanun Keseksaan dan Seksyen 4(1) Akta Rumah Judi Terbuka.
“Manakala, individu dalam serbuan kedua pula direman empat hari sehingga 2 Disember dan disiasat di bawah Seksyen 420 Kanun Keseksaan serta Seksyen 117 Kanun Prosedur Jenayah,” tegas beliau. – K! ONLINE


Lima lagi lokaliti dikenakan PKPD
30 November 2020, 5:59 pm
PETALING JAYA- Sebanyak dua lokaliti di Perak dan tiga lokaliti di Sabah dikenakan Perintah Kawalan Pergerakan Diperketatkan.
Menteri Kanan Keselamatan, Datuk Seri Ismail Sabri Yaakob berkata, Pelaksanaan PKPD Di Zon A, Taman Klebang Jaya Dan Taman Pinji Mewah, Ipoh bermula 1 Disember (esok) sehingga 14 Disember.
“PKPD Zon A, Taman Klebang Jaya melibatkan 1,061 buah rumah dengan seramai 4,244 penduduk.
“PKPD Taman Pinji Mewah melibatkan 1,430 buah rumah dan 44 unit kedai dan pejabat dengan seramai 5,720 penduduk,” katanya pada sidang akhbar harian di Kementerian Pertahanan di Kuala Lumpur hari ini.
Di Sabah, PKPD dilaksanakan di Pusat Tahanan Sementara Sibuga, Sandakan bermula 2 Disember sehingga 15 Disember melibatkan 1,209 individu terdiri daripada 1,104 tahanan dan 105 kakitangan.
“Pelaksanaan PKPD di kampung Desa Bajau Dan Kampung Dasar Baru, Lahad Datu bermula 2 Disember sehingga 15 Disember melibatkan 914 buah rumah dengan 4,934 penduduk,” jelasnya. – K! ONLINE


PKPD asrama pekerja Top Glove disambung 14 hari
30 November 2020, 5:57 pm
PETALING JAYA- Perintah Kawalan Pergerakan Diperketatkan (PKPD) di asrama pekerja Top Glove yang sepatutnya tamat hari ini, dilanjutkan selama 14 hari sehingga 14 Disember ini.
Perkara itu diumumkan Menteri Kanan Keselamatan, Datuk Seri Ismail Sabri Yaakob pada sidang akhbar hari ini.
“Semua pekerja kilang diwajibkan untuk menjalani saringan Covid-19 yang dijalankan oleh klinik swasta serta dipantau dan diselia oleh Pejabat Kesihatan Daerah Klang, Selangor.
“Saringan Covid-19 pekerja asing bermula 1 Disember (esok) di kilang-kilang yang telah dikenalpasti oleh Kementerian Sumber Manusia” katanya pada sidang akhbar harian di Kementerian Pertahanan, Kuala Lumpur hari ini.
Dalam pada itu, Ismail memaklumkan, PKPD Putra Point Nilai, Negeri Sembilan dan KPD di Sekolah Agama Bantuan Kerajaan Maahad Al-Yahyawiyah, Padang Rengas, Kuala Kangsar, Perak tamat hari ini. -K! ONLINE


50 mangsa tertekan tanggung bil ribuan ringgit
Oleh MOHD. RIFAAT ABD. HAMID

30 November 2020, 6:39 pm
ALOR SETAR – Seramai 50 mangsa mendakwa maklumat peribadi mereka disalah guna jurujual kedai syarikat telekomunikasi (telco) bagi mendaftarkan akaun talian lain sehingga menyebabkan mereka menanggung tunggakan bil berjumlah RM547, 436.
Setiausaha Persatuan Pengguna Kedah (Cake), Mohamad Yusrizal Yusoff memberitahu, kesemua mangsa berusia lingkungan 20-an hingga 30-an dikatakan mendaftar talian telefon di kedai telco di sebuah pasar raya di sini.
“Mangsa mendakwa jurujual itu menyalahgunakan cap jari mereka untuk mendaftarkan lebih daripada satu talian.
“Mereka terkejut apabila ada talian didaftarkan mengikut pakej seperti telefon bimbit dan jam pintar, sedangkan mereka tidak mempunyai pengetahuan tentang perkara itu,” katanya di pejabatnya di sini hari ini.
Kata beliau, rata-rata mangsa hanya menyedari perkara itu selepas menerima surat daripada peguam mewakili telco mengenai tunggakan bil yang telah mencecah puluhan ribu ringgit.
“Mangsa bertindak ke kedai itu semula, bagaimanapun jurujual di situ menyatakan bahawa surat itu adalah ‘scam’ tetapi apabila diperiksa, nama mereka telah disenarai hitam,” ujarnya.

Seorang mangsa yang mahu dikenali sebagai Mohd. Amar, 30, berkata, dia terkejut apabila menerima bil sebanyak RM16,000 pada bulan lalu.
Katanya, dia menggunakan talian telefon dari sebuah syarikat telco pada 2018 dan mahu untuk mengemaskini akaun selain turut ditawarkan telefon bimbit baharu.
“Sebelum itu saya diminta cap jari terlebih dahulu oleh wakil penjual itu di sebuah pasar raya di Mergong Alor Setar pada Februari lalu.
“Kemudian pada Oktober lalu saya mula sedar dan terkejut apabila menerima bil sebanyak RM16,000 kerana sebelum itu hanya menerima bil sebanyak RM100 sahaja,” katanya. – K! ONLINE


Operasi kedai makan di Kota Bharu tidak lebih 10 malam
Oleh ROSLIZA MOHAMED

30 November 2020, 7:01 pm
KOTA BHARU – Semua restoran dan kedai makan di sini hanya dibenarkan beroperasi sehingga pukul 10 malam berkuatkuasa hari ini.
Yang Dipertua Majlis Perbandaran Kota Bharu – Bandar Raya Islam (MPKB-BRI), Tuan Zainal Abidin Tuan Yusuf berkata, arahan itu dikeluarkan untuk semua premis di bawah MPKB-BRI bagi mengikut Perintah Kawalan Pergerakan Bersyarat (PKPB).
Katanya, tindakan itu juga dijalankan berikutan Kota Bharu merupakan kawasan zon merah sudah empat hari akibat penularan wabak Covid-19.
“Keputusan ini dibuat dalam satu mesyuarat khas yang bermula hari ini hingga 6 Disember.
“Oleh itu, kita berharap semua pengusaha restoran dan kedai makan dalam kawasan MPKB-BRI hanya berniaga sehingga pukul 10 malam,” katanya dalam satu kenyataan di sini hari ini.
Menurut Tuan Zainal Abidin, pihaknya juga sudah memaklumkan arahan itu kepada semua premis di kawasan MPKB-BRI.

Katanya, pengusaha premis yang gagal mematuhi arahan akan diambil tindakan oleh pihak berkuasa. – K! ONLINE


Doktor temui dadah, serah beg pesakit koma
Oleh DIYANATUL ATIQAH ZAKARYA

30 November 2020, 5:51 pm
ALOR GAJAH – Seorang doktor terkejut selepas mendapati beg galas pesakitnya yang kini berada dalam keadaan koma mengandungi satu ketulan tumbuhan dan beberapa paket lutsinar dipercayai dadah, Jumaat lalu.
Pesakit berusia 27 tahun itu dilaporkan koma selepas mengalami kecederaan parah di kepala susulan terlibat dalam kemalangan di Kilometer 238 Lebuhraya Utara Selatan (PLUS) arah selatan.
Timbalan Ketua Jabatan Siasatan Jenayah Narkotik, Deputi Superintendan Mohd. Akmal Abdullah berkata, doktor tersebut telah hadir ke Balai Polis Alor Gajah kira-kira pukul 11.30 pagi untuk menyerahkan beg galas berkenaan.
“Hasil pemeriksaan beg tersebut menemukan satu ketulan mampat tumbuhan kering ganja seberat 955 gram dan lima peket dadah jenis syabu seberat 65. 95 gram bernilai keseluruhan RM4, 000.
“Bagaimanapun suspek belum ditangkap kerana berada dalam keadaan koma akibat kecederaan parah selepas motosikal yang ditunggangi telah terbabas sendiri,” katanya ketika dihubungi di sini hari.
Mengulas lanjut, Mohd. Akmal memberitahu, suspek sebelum ini dirawat di Hospital Alor Gajah, namun telah dirujuk ke Hospital Tuanku Ja’afar, Seremban, Negeri Sembilan.

“Suspek telah menjalani pembedahan di kepala dan sehingga ini masih dalam keadaan koma.
“Kes disiasat di bawah Seksyen 39B Akta Dadah Berbahaya 1952 yang boleh membawa hukuman mati jika sabit kesalahan,” katanya. – K! ONLINE


Tumbuk ibu kandung sendiri, peniaga pasar malam dijel 5 bulan
Oleh NUZULSHAM SHAMSUDDIN

30 November 2020, 5:22 pm
KUALA LUMPUR  – Gara- gara  mencederakan ibu kandungnya dengan menumbuk wanita itu sehingga cedera, seorang peniaga pasar malam dijatuhi hukuman penjara lima bulan oleh Mahkamah Majistret di sini hari ini.
Majistret Mohamed Fared Abdul Latif menjatuhkan hukuman itu terhadap tertuduh berusia 40 tahun itu selepas dia mengaku bersalah atas pertuduhan yang disabitkan ke atasnya.
Mahkamah turut memerintahkan lelaki itu menjalani hukuman itu bermula dari tarikh tangkap pada 28 November lalu.
Mengikut pertuduhan, lelaki itu didakwa dengan sengaja telah mencederakan ibunya, yang berusia 70 tahun di sebuah rumah, Taman Seri Delima, Sentul, di sini, pukul 7.30 pagi pada 28 November lalu.
Berikutan pendakwaan dikemukakan mengikut Seksyen 323 Kanun Keseksaan dibaca bersama Seksyen 326A kanun sama yang membawa hukuman penjara maksimum dua tahun jika sabit kesalahan.
Terdahulu, Timbalan Pendakwa Raya Illya Syaheedah Mohd .Razif memohon mahkamah menjatuhkan hukuman setimpal berbentuk pengajaran terhadap tertuduh dengan mengambil kira faktor mangsa sudah berusia 70 tahun.

Bagaimanapun tertuduh yang tidak diwakili peguam merayu hukuman ringan atas alasan dia mengalami masalah psikologi.
Mengikut fakta kes pada hari kejadian, tertuduh telah bertindak memarahi dan menumbuk ibunya di kepala kerana mangsa tidak memberikannya wang.
Ekoran tindakan agresif tertuduh, mangsa kemudian menghubungi polis untuk meminta bantuan. – K!ONLINE


RUU Perbekalan 2021 lulus peringkat jawatankuasa
Oleh MOHD RIDZAUDDIN ROSLAN

30 November 2020, 4:52 pm
PETALING JAYA – Perikatan Nasional (PN) terus mengukuhkan kedudukan Belanjawan 2021 apabila berjaya meluluskan satu lagi Rang Undang-Undang (RUU) di Dewan Rakyat tadi.
RUU Perbekalan 2021 bagi Kementerian Kewangan diluluskan bagi peringkat jawatankuasa dengan mendapat sokongan sebanyak 107 Ahli Parlimen menerusi kaedah undi belah bahagi.
Pun begitu, sebanyak 95 Ahli Parlimen tidak bersetuju manakala 18 lagi tidak hadir.
Kelulusan RUU itu diumumkan Yang Dipertua Dewan Rakyat, Datuk Azhar Azizan Harun.
Terdahulu, Dewan Rakyat perlu menggunakan kaedah undi belah bahagi selepas lebih 15 Ahli Parlimen bangun menyokong RUU itu diputuskan melalui kaedah berkenaan. – K! ONLINE


Dua maut, tiga parah kemalangan 4 motosikal
Oleh MOHD SHARKAWI LONDING

30 November 2020, 5:08 pm
BATU PAHAT – Dua maut termasuk seorang remaja manakala tiga lagi parah apabila motosikal dinaiki mereka terlibat dalam kemalangan membabitkan empat buah motosikal di Jalan Johor Bahru-Melaka, Senggarang berhampiran Sungai Lurus di sini malam semalam.
Dalam kejadian pada pukul 9 malam itu, mangsa yang maut ialah penunggang motosikal Yamaha Lagenda 110z berusia 24 tahun dan pemboncengnya berusia 16 tahun.
Ketua Polis Daerah Batu Pahat, Asisten Komisioner Azhan Abdul Halim berkata, kedua-dua mangsa meninggal dunia di tempat kejadian akibat mengalami kecederaan parah pada anggota badan dan kepala.
“Kemalangan itu juga menyebabkan tiga mangsa yang lain cedera iaitu dua lelaki dan seorang wanita berusia antara 16 hingga 18 tahun.
“Mereka dirawat di Hospital Sultanah Nora Ismail (HSNI) di sini,”katanya dalam satu kenyataan di sini hari ini.
Azhan berkata, kemalangan dipercayai berlaku apabila sebuah motosikal dari arah Batu Pahat ke Senggarang hilang kawalan dan bertembung tiga buah motosikal yang datang dari arah bertentangan.

Jelasnya, mayat kedua-dua mangsa dihantar ke HSNI di sini untuk bedah siasatan.
Kes disiasat di bawah Seksyen 41 (1) Akta Pengangkutan Jalan 1987 dan siasatan masih lagi dijalankan. -K! ONLINE


Suspek campak cucu tiri didakwa ada masalah mental
Oleh EDDY AQMAL MOHAMED HAMIDI

30 November 2020, 5:00 pm
KUALA LUMPUR – Polis sedang menyiasat dakwaan bahawa suspek utama kejadian campak kanak-kanak berusia empat tahun yang mengakibatkan kematiannya di apartment di Danau Kota, di sini mempunyai masalah mental.
Ketua Polis Kuala Lumpur, Datuk Saiful Azly Kamaruddin berkata, rakan serta ahli keluarga suspek mendakwa lelaki berusia 42 tahun itu mengalami masalah mental dalam keterangan yang diberikan.
“Suspek didapati berada di bawah pengaruh ubat dan rakan serta ahli keluarganya mendakwa lelaki itu mempunyai masalah mental.
“Semakan yang dilakukan tidak menemui sebarang rekod perubatan lampau melibatkan suspek jadi kita masih menyiasat kebenaran dakwaan itu,” katanya pada satu sidang akhbar di Ibu Pejabat Polis Kontinjen (IPK) Kuala Lumpur di sini hari ini.
Menurut Saiful Azly, siasatan mendapati, suspek telah cuba merogol salah seorang anak tirinya yang sedang tidur di ruang tamu namun telah dihalang oleh isterinya dengan bantuan anak-anak yang lain.
“Berang dengan tindakan itu, suspek dilaporkan mengamuk dan memukul kesemua yang berada di dalam rumah berkenaan sebelum isteri serta beberapa anak tirinya keluar dari rumah untuk menyelamatkan diri bagi mendapatkan bantuan jiran serta pengawal keselamatan.

“Melihat perbuatan itu, suspek kemudian mengangkat cucu tirinya yang berusia empat tahun, membawanya ke tingkap luar bilik utama dan mencampaknya keluar sebelum dia sendiri bertindak terjun,” jelasnya.
Tambah beliau, suspek yang cedera akibat terjun dari tingkat tiga itu tidak dapat melarikan diri dan ditangkap oleh pengawal keselamatan dengan bantuan orang awam sebelum diserahkan kepada pihak polis.
“Mangsa lain yang cedera ringan dan trauma telah dibawa ke Hospital Kuala Lumpur untuk mendapat rawatan manakala mayat kanak-kanak terbabit dibawa ke hospital sama untuk proses bedah siasat.
“Laporan bedah siasat masih belum diperolehi manakala suspek telah dibenarkan reman tujuh hari sehingga 6 Disember bagi membantu siasatan dan kes kini disiasat di bawah Seksyen 302 Kanun Keseksaan,” tegas beliau. – K! ONLINE


Semakin sedikit yang berkahwin, semakin ramai bercerai
30 November 2020, 5:25 pm
PETALING JAYA- Jumlah perkahwinan di Malaysia menurun 1.2 peratus pada tahun lalu berbanding 2018, manakala jumlah perceraian meningkat 12 peratus pada tempoh yang sama.
Menerusi statistik yang dikeluarkan oleh Jabatan Statistik di laman web dan Twitter mereka hari ini, dapatan menunjukkan purata usia perkahwinan bagi lelaki dan wanita masing-masing pada 28 dan 27 tahun, manakala purata perceraian adalah pada 37 tahun untuk lelaki dan 34 tahun untuk wanita.
Kumpulan usia yang paling tinggi berkahwin ialah 25 hingga 29 manakala kumpulan usia paling tinggi bagi perceraian ialah 30 hingga 34 tahun.
Perkahwinan paling lewat direkodkan ialah 93 tahun bagi lelaki dan 86 tahun bagi wanita.
Statistik menunjukkan seramai 50.1 daripada 1,000 lelaki berusia 18 tahun ke atas belum berkahwin manakala 46.2 wanita berusia 16 tahun ke atas masih bujang.
Seramai 7.2 daripada 1,000 lelaki yang sudah berkahwin berusia 18 tahun ke atas mengalami perceraian manala bagi wanita, statistik tersebut adalah pada 7.7 daripada 1,000 wanita berkahwin berusia 16 tahun ke atas. – K! ONLINE


KKM peruntuk RM2.8 juta rawat perokok
Oleh MOHD RIDZAUDDIN ROSLAN

30 November 2020, 5:38 pm
PETALING JAYA- Kementerian Kesihatan Malaysia (KKM) memperuntukkan sebanyak RM2.8 juta pada tahun lalu bagi memberikan rawatan berhenti merokok kepada rakyat di negara ini.
Menterinya, Datuk Seri Dr. Adham Baba berkata, kos tersebut meliputi rawatan farmakologi dengan melibatkan dua jenis ubatan iaitu Terapi Pengganti Nikotin dan Terapi Pengganti Bukan Nikotin.
“KKM telah membelanjakan sebanyak RM2 juta bagi memberikan rawatan farmakologi kepada 12,640 perokok pada tahun 2018 dan jumlah itu meningkat kepada RM2.8 juta pada tahun 2019.
“Bagaimanapun, jumlah penerima rawatan tersebut berkurang kepada 9,222 orang sahaja atas faktor kenaikan harga ubatan semasa,” katanya pada Persidangan Dewan Rakyat tadi.
Beliau berkata demikian bagi menjawab soalan Datuk Seri Mujahid Yusof Rawa (PH- Parit Buntar) yang menanyakan jumlah ditanggung Kementerian Kesihatan (KKM) bagi program berhenti merokok seperti mQuit. – K! ONLINE


Kim Jong-un didakwa takut perempuan
Oleh KOSMO!

30 November 2020, 5:46 pm
PYONGYANG, Korea Utara – Pemimpin tertinggi Korea Utara, Kim Jong-un adalah  seorang  yang suka menyendiri dan takut kepada perempuan, kata salah seorang bekas rakan sekelasnya.
Penulis buku,  Anna Fifields mendedahkan bahawa pemimpin bertubuh gempal itu tidak pandai berfoya, malah sering mengelak daripada bertentangan mata dengan rakan perempuan ketika beliau membesar di Switzerland, lapor portal Express.
Fifield berkata, dia mengenali Jong-un ketika zaman remajanya di Sekolah Persendirian Antarabangsa Berne dan Schule Liebefeld Steinholzli di Switzerland.
“Beliau tidak menghadiri sebarang kem anjuran sekolah, tidak berparti atau menyentuh minuman keras.
“Jong-un juga suka menyendiri dan tidak pernah berkongsi apa-apa tentang kehidupan peribadinya,” kata Fifield dalam buku bertajuk The Great Successor: The Secret Rise and Rule of Kim Jong-un.
Jong-un juga dilaporkan tidak begitu menyerlah dalam pelajaran,  namun berjaya menamatkan sekolah tinggi hingga gred sembilan pada usia 14 tahun. – Agensi


PPS terakhir di Kedah ditutup
Oleh AZAHAR HASHIM

30 November 2020, 4:54 pm
KULIM – Keadaan banjir di Kedah pulih apabila satu-satunya pusat pemindahan sementara (PPS) yang masih dibuka iaitu Masjid Sungai Seluang dalam mukim Sungai Seluang ditutup hari ini.
PPS yang menempatkan seramai 106 mangsa banjir daripada 32 keluarga sejak Sabtu lalu itu ditutup pada pukul 2 petang ini.
Pegawai APM Daerah Kulim, Leftenan (PA) Mohd. Fadhil Fahmi Zaini berkata, jumlah mangsa yang ditempatkan di pusat pemindahan itu berkurangan kepada 30 orang hari ini apabila ramai yang pulang ke rumah masing-masing.
“PPS Masjid Sungai Seluang ditutup pada pukul 2 petang tadi,” katanya di sini hari ini.
Kosmo! hari ini melaporkan lima daripada enam PPS yang dibuka di daerah Kuala Muda dan Kulim susulan kejadian banjir kilat ditutup pada semalam.
Tiga PPS di Kuala Muda yang ditutup ialah Masjid Al Abrar Taman Peruda, Surau Kampung Haji Wahab dan Dewan Masjid Al-Huda Kampung Jerung.

Sementara penutupan dua PPS di Kulim melibatkan PPS Surau Taman Sang Kancil dan Sekolah Kebangsaan Sungai Limau. – K! ONLINE


Freddie mahu jumpa PM jika Sheila Majid berdegil
Oleh KOSMO!

30 November 2020, 5:35 pm
PETALING JAYA – Datuk Freddie Fernandez selaku Presiden Persatuan Karyawan Malaysia (Karyawan) tidak akan teragak-agak untuk bertemu dengan Perdana Menteri, Tan Sri Muhyiddin Yassin seandainya Datuk Sheila Majid berkeras tidak mahu melepaskan jawatannya sebagai Pengerusi Recording Performers Malaysia (RPM).
Menurut Freddie, seramai 114 orang ahli RPM telah menandatangani petisyen mendesak Sheila melepaskan jawatannya kerana kegagalannya menguruskan badan perlesenan kutipan royalti penggiat muzik tanah air tersebut.
“Saya sudah lawan perkara ini selama 20 tahun. Ini merupakan kali terakhir saya akan cuba berusaha untuk menyelesaikannya. Kalau saya gagal, saya akan lompat dalam laut.
“Jika Sheila masih tidak mahu undur diri, saya akan jumpa Perdana Menteri untuk selesaikan masalah ini,” katanya dalam satu sidang akhbar yang diadakan di Petaling Jaya, Selangor sebentar tadi.
Menurut Freddie lagi, segala permasalahan yang timbul mengenai pengagihan royalti tidak akan selesai selagi pelantun lagu Sinaran itu tidak meletakkan jawatan.
“Saya sudah 50 kali suruh Sheila letak jawatan. Sudah tiba masanya. Jangan rosakkan industri kita. Di luar sana ramai orang sedang susah.

“Baik Sheila atau semua ahli lembaga pengarah, get out!,” getusnya.
Hadir sama pada sidang media terbabit, penyanyi Datuk Khatijah Ibrahim, komposer Mohamad Rafi Shafie dan Ito Blues Gang.
Dedah Freddie, seramai 67 ahli badan Pengutip Royalti Hak Pelaku dan Persembahan Artis (PRISM) yang sudah dibubar memberi mandat kepadanya untuk menguruskan hak mereka.
Sheila sudah memegang jawatan sebagai pengerusi RPM selama tujuh tahun.
Terdahulu, isu pengagihan royalti mencetuskan polemik industri apabila Suranjaya Pencegahan Rasuah Malaysia (SPRM) menjalankan siasatan berhubung isu dana kutipan royalti. – K! ONLINE


Dua PPS ditutup, mangsa banjir di Perak kini 10 orang
Oleh MUHAMAD TARMIZE MOHD NOR

30 November 2020, 3:47 pm
IPOH – Dua pusat pemindahan sementara (PPS) di Perak iaitu di Dewan Orang Ramai Kampung Tok Sirat, Sungai Siput dan Dewan Majlis Perbandaran Teluk Intan masing-masing ditutup pada pukul 1 tengahari dan 2 petang tadi.
Jurucakap Sekretariat Jawatankuasa Pengurusan Bencana Perak berkata, sejumlah 100 orang mangsa banjir daripada 27 keluarga itu dibenarkan pulang ke rumah masing-masing selepas keadaan air yang telah surut.
“Hanya satu PPS masih dibuka di Perak iaitu di Sekolah Kebangsaan Titi Gantung, Parit yang kini menempatkan 10 orang mangsa banjir daripada enam keluarga,” katanya.
Difahamkan cuaca yang cerah hari ini di Perak menyebabkan banjir mula surut dan mangsa banjir dibenarkan pulang. – K! ONLINE


Izzam Crosstown meninggal dunia
Oleh NOOR HASLIZA NUSI

30 November 2020, 4:05 pm
GEORGE TOWN – Pemain keyboard kumpulan Crosstown, Mohd. Izzamudin Shariff, 61, atau lebih dikenali sebagai Izzam meninggal dunia ketika menerima rawatan jantung di Hospital Pulau Pinang (HPP) di sini petang semalam.
Izzam menghembus nafas terakhir kira-kira pukul 6.59 petang selepas dimasukkan ke HPP sejak 10 hari lalu.
Rakan baiknya, Ismail Hashim, 50, berkata, Izzam dilaporkan menghidap penyakit jantung pada tahun lalu dan membuat rawatan susulan serta pembedahan di hospital sama sebelum ini.
Menurutnya, dia dimaklumkan mengenai berita kematian Izzam daripada anak sulung arwah menerusi panggilan telefon selepas selesai solat Maghrib.
“Saya sedih sebaik dimaklumkan mengenai berita kehilangan seorang rakan karib yang dikenali sejak tahun 1995, ketika arwah masih aktif bersama kumpulan Crosstown.
“Kali terakhir kami berjumpa sebelum dua hari arwah dimasukkan ke hospital bagi menjalani pembedahan jantung.

“Ketika itu arwah datang ke rumah saya di Perai untuk membincangkan tentang program bantuan asnaf dan penambahbaikan surau Padang Lalang di Bukit Mertajam,” katanya kepada Kosmo! di sini hari ini.
Katanya, jenazah Izzam selamat dikebumikan di Tanah Perkuburan Islam Masjid Hashim Yahaya di Jalam Perak pada 9.30 pagi tadi.
Kumpulan Crosstown ditubuhkan pada tahun 1986 dan popular dengan lagu Pulau Pinang Kita, Jejak-jejak dan Sal pada tahun 90-an. – K! ONLINE


Seorang lagi suspek samun dan bunuh diburu
Oleh EDDY AQMAL MOHAMED HAMIDI

30 November 2020, 4:49 pm
KUALA LUMPUR – Polis kini memburu seorang lagi suspek yang disyaki terlibat dalam kejadian samun dan bunuh bekas Pengarah Bahagian Teknologi Maklumat Institut Penyelidikan dan Kemajuan Pertanian Malaysia (MARDI), Dr. Wan Hassan Wan Embong di Jalan Mambu, Bukit Bandaraya di sini semalam.
Ketua Polis Kuala Lumpur, Datuk Saiful Azly Kamaruddin berkata, setakat ini seramai 10 individu warga tempatan telah berjaya ditahan dalam serbuan yang dilakukan oleh sepasukan polis dari Jabatan Siasatan Jenayah Ibu Pejabat Polis Kontinjen (IPK) Kuala Lumpur.
“Serbuan dilakukan kira-kira pukul 11.24 malam tadi di sebuah kondominium di Jalan Sultan Ismail susulan hasil risikan yang dilakukan dan menerusi operasi berkenaan kita telah berjaya menahan seramai 10 individu.
“Kesemua yang ditahan berusia dalam lingkungan 20 hingga 29 tahun dan hasil soal siasat mendapati salah seorang daripada mereka telah mengaku terlibat dalam kejadian samun tersebut,” katanya pada sidang akhbar di Ibu Pejabat Polis Kontinjen (IPK) Kuala Lumpur di sini hari ini.
Menurut Saiful Azly, penahanan yang dibuat adalah susulan daripada kejadian samun kedua yang dilakukan suspek di sebuah banglo milik seorang jurutera di Taman Tiara Titiwangsa di mana salah seorang daripada mereka telah membuang dompet milik mangsa yang mati selepas disergah oleh orang awam ketika cuba melarikan diri.
“Penemuan dompet tersebut telah mengaitkan suspek dengan kedua-dua kejadian dan suspek yang terlibat turut berjaya dikenal pasti susulan lakaran fotofit dan pengecaman wajah yang dibuat oleh kesemua mangsa memandangkan suspek tidak memakai topeng ketika melakukan jenayah itu.

“Semakan mendapati lapan daripada suspek yang ditahan mempunyai rekod jenayah lampau melibatkan kes jenayah serta narkotik dan pihak polis kini sedang memburu seorang lagi suspek yang terlibat dalam kejadian tersebut,” katanya.
Jelas Saiful Azly, kesemua yang ditahan kini direman tujuh hari sehingga 6 Disember bagi membantu siasatan dan kes disiasat di bawah Seksyen 395 dan Seksyen 397 Kanun Keseksaan. – K! ONLINE


Dua pengawal keselamatan kantoi mencuri
Oleh MOHD YUNUS YAKKUB

30 November 2020, 3:56 pm
KLANG – Hasrat dua pengawal keselamatan warga Nepal menjual 990 biji mata pemotong aluminium yang dicuri mereka di sebuah kilang di Meru di sini pada Mac lalu terbongkar apabila ditahan sepasukan polis di sebuah restoran di Malahotpot IOI Boulevard, Puchong baru-baru ini.
Kedua-dua suspek berusia 23 dan 32 itu dicekup pukul 4.05 petang, Jumaat lalu.
Ketua Polis Daerah Klang Utara, Asisten Komisioner Nurulhuda Mohd. Salleh berkata, perkara itu terbongkar apabila suspek cuba menjual barangan tersebut kepada rakan pemilik kilang aluminium berkenaan.
Katanya, polis terdahulu menerima laporan daripada pemilik kilang berusia 40-an berhubung kehilangan barangan pemotongan aluminium dianggarkan bernilai RM145,000 pada pukul 3 petang, sehari sebelum tangkapan.
“Berdasarkan laporan, sebanyak 90 kotak dengan setiap satunya berisi 10 biji mata pemotong aluminium disedari hilang dari stor kilang mangsa pada awal Mac lalu semasa kilang itu tidak beroperasi susulan Perintah Kawalan Pergerakan (PKP).
“Mangsa telah dihubungi rakannya yang mempunyai kilang menjual barangan pemotongan aluminium di Puchong yang menyatakan dua suspek berkenaan ingin menjual barangan itu sebelum disahkan mangsa adalah miliknya,” katanya ketika dihubungi di sini hari ini.

Kata beliau, hasil siasatan awal mendapati seorang daripada suspek merupakan pengawal keselamatan yang telah bekerja selama dua tahun di kilang rakan mangsa itu.
Sementara, seorang lagi suspek adalah pengawal keselamatan sebuah syarikat di Kuala Lumpur.
“Kita turut merampas 90 kotak mata pemotong itu yang dicuri suspek dan pemeriksaan mendapati mereka tidak mempunyai dokumen pengenalan diri yang sah.
“Siasatan lanjut masih diteruskan dalam mengesan barangan curi yang lain dan kes kini disiasat mengikut Seksyen 381 Kanun Keseksaan dan Akta Imigresen 1959,” katanya. – K! ONLINE


Dua lelaki tular bergaduh didenda RM800
Oleh NUZULSHAM SHAMSUDDIN

30 November 2020, 3:29 pm
KAJANG – Dua lelaki yang tular bergaduh di hadapan pondok pengawal keselamatan sebuah kondominium minggu lalu, masing-masing didenda RM800 oleh Mahkamah Majistret di sini hari ini.
Majistret Syahrul Sazly Md. Sain menjatuhkan hukuman denda itu terhadap penghantar makanan, Jasmady Jasman, 27, dan pengawal peribadi, Saiful Shazni Hanif, 33, selepas mereka mengaku bersalah atas pertuduhan yang disabitkan.
Mahkamah turut memerintahkan kedua-duanya selaku Orang Kena Saman (OKS) dipenjara tujuh hari sekiranya gagal membayar jumlah denda itu dan mereka membayar denda tersebut.
Mengikut pertuduhan, mereka didakwa melakukan gaduh gempar di tempat awam yang mana ia mengganggu ketenteraman di pondok pengawal keselamatan, sebuah kondominium di Bandar Mahkota Cheras, di sini pukul 11.15 pagi pada 25 November lalu.
Berikutan pendakwaan dikemukakan mengikut Seksyen 159 Kanun Keseksaan yang boleh dihukum di bawah Seksyen 160 Kanun sama, yang membawa hukuman penjara sehingga enam bulan atau denda sehingga RM1,000 atau kedua-duanya sekali jika sabit kesalahan.
Terdahulu, Timbalan Pendakwa Raya, Muhammad Hairuliqram Hairuddin mencadangkan kedua-dua tertuduh dikenakan hukuman setimpal sebagai pengajaran agar mereka tidak bergaduh di tempat awam.

“Semua masalah boleh diselesaikan dengan baik tanpa melakukan pergaduhan,” katanya.
Bagaimanapun, kedua-dua tertuduh yang tidak diwakili peguam, merayu agar diberi hukuman ringan.
Jasmady dalam rayuannya berkata, dia hanya bertindak untuk mempertahankan diri sementara Saiful Shazni, merayu dikenakan hukuman ringan memandangkan dia merupakan seorang penanggung tunggal keluarga.
Mengikut fakta kes pada hari kejadian, Jasmady mahu menghantar makanan kepada Saiful Shazni namun dihalang masuk oleh pengawal keselamatan kondominium tersebut.
Jasmady kemudian telah menghubungi Saiful Shazni supaya turun dan mengambil makanan di pondok pengawal.
Saiful Shazni yang tidak berpuas hati dengan permintaan Jasmady itu kemudian telah bertindak memaki sehingga berlaku pergaduhan antara mereka. – K! ONLINE


40 minit tangkap ular dalam mesin basuh
Oleh ISKANDAR SHAH MOHAMED

30 November 2020, 4:23 pm
KUALA SELANGOR – Anggota bomba terpaksa berhempas pulas selama 40 minit menangkap seekor ular tedung sepanjang dua meter yang bersembunyi di dalam mesin basuh sebuah rumah di Pasir Penambang di sini malam tadi.
Kehadiran reptilia itu disedari pukul 10.30 malam oleh pemilik rumah selepas terlihat objek hitam terjulur keluar dari mesin basuh yang diletakkan di tandas rumahnya.
Ketua Balai Bomba dan Penyelamat Kuala Selangor, Ismail Zakariya berkata, sembilan anggota termasuk pegawai dikejarkan ke lokasi kejadian selepas menerima panggilan kecemasan pukul 10.32 malam.
Beliau tidak menolak kemungkinan kehadiran ular tersebut berikutan musim hujan yang melanda daerah ini.
“Pemeriksaan lanjut mendapati ular tedung hitam itu bersembunyi di dalam mesin basuh.
“Anggota kita seterusnya menggunakan peralatan khas untuk menangkap reptilia tersebut,” katanya ketika dihubungi Kosmo! di sini hari ini.

Jelas beliau, ular berkenaan kemudiannya dilepaskan ke habitat asal di kawasan hutan berhampiran dan operasi ditamatkan pukul 11.22 malam. – K! ONLINE


PDRM, 3 pihak lain diperintah fail pembelaan
Oleh NUZULSHAM SHAMSUDDIN

30 November 2020, 4:42 pm
KUALA LUMPUR – Polis Diraja Malaysia (PDRM) serta tiga pihak lagi diperintah untuk memfailkan penyataan pembelaan dalam kes saman seorang guru tadika M. Indira Gandhi berhubung kegagalan mengembalikan semula anak perempuan bongsu berusia 12 tahun yang telah dilarikan bekas suaminya 11 tahun lalu.
Hari ini merupakan pengurusan kes secara dalam talian (e-review) yang diadakan di hadapan Timbalan Pendaftar Mahkamah Tinggi Idamasliza Maarof.
Peguam Rajesh Nagarajan yang mewakili Indira selaku plaintif dalam kes saman itu ketika dihubungi berkata, kesemua defendan iaitu Ketua Polis Negara (KPN), PDRM, Kementerian Dalam Negeri (KDN) dan Kerajaan Malaysia diarah memfailkan penyataan pembelaan sebelum atau pada 2 Disember ini.
“Sementara itu plaintif pula diarah untuk memfailkan balasan terhadap penyataan pembelaan sebelum atau pada 16 Disember ini, ” katanya.
Justeru beliau memaklumkan pengurusan kes selanjutnya ditetapkan pada 30 Disember ini. Kesemua defendan diwakili Peguam Persekutuan Safiyyah Omar.
Pada 28 Oktober lalu, Kosmo! Online melaporkan Indira, 45, selaku plaintif memfailkan saman itu melalui Tetuan Raj & Sach melalui e-filing dengan menamakan KPN selaku defendan pertama manakala PDRM Kementerian Dalam Negeri (KDN) dan Kerajaan Malaysia masing-masing sebagai defendan kedua hingga keempat.

Berdasarkan penyataan tuntutan, Indira, mendakwa defendan pertama iaitu Ketua Polis Negara telah dengan sengaja dan cuai tidak menghiraukan perintah mandamus daripada Mahkamah Persekutuan dan telah gagal membuat siasatan atau mengambil tindakan sewajarnya untuk mengembalikan semula anak perempuan bongsu berusia 12 tahun kepadanya.
Plaintif mendakwa kesemua defendan juga mempunyai peranan dalam membuat keputusan atau memberi arahan kepada PDRM, selaku defendan kedua bagi melaksanakan waran komital terhadap bekas suaminya itu yang sebelum ini dikenali sebagai K. Patmanathan, 51, sepertimana diperintahkan oleh Mahkamah Persekutuan pada 29 April 2016. – K! ONLINE


Usul undi percaya terhadap MB bukan luar biasa – Speaker DUN Perak
Oleh MUHAMAD TARMIZE MOHD NOR

30 November 2020, 4:10 pm
IPOH – Usul undi percaya terhadap Menteri Besar Perak, Datuk Seri Ahmad Faizal Azumu seperti yang dibawa oleh salah seorang Ahli Dewan Undangan Negeri (ADUN) bukanlah suatu perkara yang baharu atau janggal bagi negara-negara yang mengamalkan sistem demokrasi termasuk Malaysia.
Speaker Dewan Undangan Negeri (DUN) Perak, Datuk Mohammad Zahir Abdul Khalid berkata, mana-mana ADUN boleh membawa usul sedemikian selagi ia mematuhi Perintah-Perintah Tetap Dewan Perhimpunan Undangan Negeri Perak Darul Ridzuan.
“Di Dewan Rakyat juga berlaku, ada Ahli Parlimen yang membawa usul tersebut baru-baru ini. Jika dirujuk kepada konvensyen, kita boleh merujuk Peraturan-Peraturan Tetap Amalan-amalan Negara Komanwel. Di West Minister, ia pernah berlaku usul sama terhadap Perdana Menteri United Kingdom pada tahun 1977 iaitu James Callaghan.
“Justeru usul undi percaya ini bukan perkara baharu mahupun kejanggalan atau luar biasa. Ia memang ada dalam amalan dewan,” katanya pada sidang akhbar di Bangunan Perak Darul Ridzuan di sini hari ini.
Beliau berkata demikian ketika diminta mengulas berhubung usul undi percaya terhadap Menteri Besar Perak yang dibawa oleh ADUN Pengkalan Baharu (BN), Datuk Abd. Manaf Hashim pada persidangan DUN nanti.
Mengulas lanjut, Mohammad Zahir berkata, usul persendirian itu telah dimasukkan dalam aturan mesyuarat dewan selain daripada Rang Undang-undang Perbekalan 2021 dan Usul Wang Pembangunan 2021 yang akan dibentangkan Menteri Besar pada Jumaat.

“Jika mengikut aturan, usul undi percaya itu dijadual turut akan dibahaskan kecuali berlaku sebarang perubahan pada persidangan nanti.
“Namun sekiranya ADUN yang membawa usul itu mahu menarik balik usul tersebut, beliau boleh berbuat demikian berdasarkan peraturan perjalanan dewan,” katanya.
Persidangan Mesyuarat Ketiga Tahun Ketiga DUN Ke-14 Perak akan berlangsung selama lima hari bermula 4 Disember depan. – K! ONLINE


PM dicabar jelaskan RM200 juta untuk lantikan politik
Oleh MOHD RIDZAUDDIN ROSLAN

30 November 2020, 4:46 pm
PETALING JAYA – Perdana Menteri, Tan Sri Muhyiddin Yassin dicabar untuk memberi penjelasan berhubung peruntukan bernilai RM200 juta yang didakwa bagi melantik pegawai kontrak lantikan politik.
Desakan itu dibuat oleh Ahli Parlimen Port Dickson, Datuk Seri Anwar Ibrahim ketika berucap membahaskan Rang Undang-undang (RUU) Perbekalan 2021 peringkat jawatankuasa di Dewan Rakyat tadi.
Katanya, peruntukan sebesar itu tidak sepatutnya disediakan bagi tujuan berkenaan memandangkan ramai rakyat kehilangan kerja ekoran Covid-19.
“Kita bicara soal Jabatan Hal Ehwal Khas (Jasa), Kementerian Perumahan dan Kerajaan Tempatan (KPKT), pegawai khas. Rupa-rupanya di JPM kalau kita lihat dalam Butiran Besar 060000 dan Butiran Kecil 060200, emolumen kakitangan kontrak ada pertambahan RM200 juta tahun 2021.
“Saya mahu Perdana Menteri sendiri bangun untuk menjawab hari ini apa keperluan manakala kita bawa gambaran dan sikap kenyataan di media seolah-olah kita adalah kerajaan prihatin tentang derita rakyat,” katanya.
Tegasnya, jumlah itu sepatutnya diberikan kepada petugas barisan hadapan dan anak-anak muda yang menganggur.

Pada masa sama, Anwar turut mempertikaikan pelantikan duta-duta khas yang didakwa tugasnya bertindih dengan Kementerian Luar serta duta-duta besar sedia ada.
“Duta-duta khas itu juga dilihat gagal memainkan peranan yang sepatutnya di saat dunia masih berperang dengan Covid-19 berikutan rata-rata mereka kini berada di Kuala Lumpur.
“Kita lihat anggaran perbelanjaan mengurus meningkat RM482.4 juta berbanding tahun lalu, maknanya naik 10.7 peratus. Jadi bagi maksud B6 JPM penambahan ketara itu kerana tugas mereka, bagi saya adalah pertindihan dengan peranan yang mampu dilakukan oleh Kementerian Luar dan duta-duta besar kita di seluruh negara,” jelasnya. – K! ONLINE


Bahagian Pengurusan Halal Jakim dapat anugerah inovasi
Oleh MOHD. HUSNI MOHD. NOOR

30 November 2020, 4:17 pm
PUTRAJAYA – Jabatan Kemajuan Islam Malaysia (Jakim) terus meraih pengiktirafan antarabangsa apabila Bahagian Pengurusan Halalnya dinobatkan sebagai penerima anugerah Inovasi Halal Terbaik 2020 oleh iHalal Awards 2020.
Kejayaan itu turut dikongsi Menteri di Jabatan Perdana Menteri (Hal Ehwal Agama) Datuk Seri Zulkifli Mohamad Al-Bakri di laman Facebook hari ini.
Sijil pengiktirafan itu diserahkan Setiausaha Agung Institut Standard dan Metrologi Negara-Negara Islam (SMIIC), Ihsan Ovut bertarikh 27 November lalu.
Jakim menerusi kenyataan akhbar berkata, elemen inovasi yang diguna pakai Bahagaian Pengurusan Halal terdiri daripada teknologi yang meningkatkan proses, keselamatan, kualiti dan kemudahan kepada pengeluar untuk mendapatkan Sijil Pengesahan Halal Malaysia (SPHM).
Menurutnya, pihaknya turut memperkenalkan kemudahan permohonan SPHM secara atas talian selain memperkenalkan aplikasi telefon pintar untuk menyemak status halal produk dan pengeluar seperti Smart Halal atau Portal Halal Malaysia, www.halal.gov.my.
“Elemen inovasi ini mampu mewujudkan sistem kualiti yang mesra pengguna.

“Kemudahan yang disediakan ini memberi peluang kepada pengilang Muslim dan bukan Islam untuk meneroka peluang dan rantaian industri halal di seluruh dunia,” katanya.
Katanya, sistem pengurusan halal di Malaysia menunjukkan kerjasama yang kuat di antara agensi kerajaan daripada pelbagai bidang berkaitan termasuk syariah, sains, teknologi, piawaian dan pengurusan.
Jelasnya lagi, antara yang terbabit dalam sistem pengurusan halal di Malaysia adalah Kementerian Kesihatan, Jabatan Kimia, Jabatan Standard Malaysia dan Perbadanan Pembangunan Industri Halal (HDC).
“Kesemua kementerian dan agensi ini banyak menyokong Inisiatif Jakim untuk mengekalkan kualiti dan status produk dan perkhidmatan halal,” katanya. – K! ONLINE


Peti sejuk antara punca banjir kilat di Ipoh
Oleh ZAKI SALLEH

30 November 2020, 3:23 pm
IPOH – Banjir kilat yang berlaku di kawasan sekitar Sungai Pari dan Manjoi di sini setelah hujan lebat baru-baru ini antaranya berpunca daripada tindakan segelintir penduduk yang tidak bertanggungjawab membuang sampah sehingga menyebabkan sistem perparitan terhalang.
Datuk Bandar Ipoh, Datuk Rumaizi Baharin berkata, banjir kilat akan menjadi masalah yang berterusan selagi langkah pencegahan tidak diambil termasuk melakukan pembuangan sampah dengan cara yang betul.
Menurut beliau, operasi pembersihan yang dilakukan oleh petugas Majlis Bandaraya Ipoh (MBI) bagi membantu pihak Jabatan Pengairan dan Saliran (JPS) misalnya turut menemui peti sejuk yang dibuang di dasar Sungai Pari.
“Apabila banyak sangat sampah-sampah berada di dalam dasar sungai ia menyebabkan sungai itu tidak mampu menampung kuantiti air seperti mana sepatutnya.
“Keadan ini menyebabkan air melimpah. Begitu juga di beberapa kawasan yang disebabkan sampah-sarap di dalam parit disebabkan sikap mereka yang tidak cakna dalam soal kebersihan,” ujarnya.
Beliau berkata demikian pada sidang akhbar selepas mempengerusikan Mesyuarat Penuh Majlis Bulanan November 2020 MBI di sini hari ini.

Mengulas isu sama, katanya ketika ini kajian lanjut sedang dilakukan MBI bersama syarikat perunding untuk melengkapkan data-data berhubung kawasan yang terjejas sebelum langkah seterusnya diambil.
Jelas Rumaizi lagi, bagi penyelesaian jangka pendek MBI dalam proses melantik perunding bertauliah bagi melaksanakan kajian tebatan banjir di Kawasan Industri Bercham, Kampung Sungai Rokam dan RPT Sri Klebang/Desa Sri Chepor dengan anggaran keluasan 10.2 kilometer persegi.
“Kita juga telah mengenalpasti lokasi-lokasi yang sering dan berpotensi mengalami banjir kilat. MBI merangka untuk menaiktaraf dan menjalankan penambahbaikan kepada sistem perparitan sedia ada.
“Perlaksanaan kerja-kerja tersebut dijangka akan dibuat secara berperingkat-peringkat bermula awal tahun depan,” katanya. – K! ONLINE


Jiran berselisih faham diugut dengan parang
Oleh MOHD SYALMIZI HAMID

30 November 2020, 3:19 pm
SEBERANG PERAI – Polis sedang mengesan seorang lelaki yang menghilangkan diri selepas mengugut jirannya sambil menunjukkan sebilah parang dalam kejadian di Sungai Dua, Butterworth di sini semalam.
Kejadian kira-kira pukul 12.30 tengah hari itu berlaku apabila suspek berusia 40-an tidak berpuas hati dengan pasangan suami isteri itu.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, perselisihan faham itu bukan kejadian pertama melibatkan jiran yang tinggal bersebelahan tersebut.
“Pada Khamis lalu, suspek didakwa mengeluarkan kata-kata kesat sambil menunjukkan sebilah parang di dalam beg plastik ke arah pasangan jirannya itu ketika pergi di hadapan rumah mereka pukul 12.15 tengah malam.
“Semalam, suspek sekali lagi melakukan tindakan sama dan telah menetak pagar rumah jirannya itu ketika mereka bertanya kenapa dia bertindak demikian,” katanya kepada pemberita hari ini.
Noorzainy berkata, pihaknya bagaimanapun sedang mengesan suspek yang menghilangkan diri selepas pasangan itu membuat laporan polis.

“Siasatan mendapati suspek yang masih bujang dan tinggal seorang diri telah berjiran dengan mangsa sejak 13 tahun lalu dan mereka pernah berselisih faham sebelum ini,” katanya lagi.
Sementara itu, difahamkan suspek bertindak demikian kerana pasangan itu didakwa menuduh dan menyebarkan cerita bahawa dia kurang siuman.
Menurut Noorzainy, kes itu disiasat mengikut Seksyen 506 Kanun Keseksaan. – K! ONLINE


Dakwaan 255 OKT mati dalam lokap tidak tepat – Ayob Khan
Oleh KOSMO!

30 November 2020, 2:16 pm
JOHOR BAHRU – Polis Johor menyelar dakwaan video tular seorang lelaki bahawa terdapat 255 kematian melibatkan Orang Kena Tahan (OKT) akibat dipukul di dalam lokap di negeri ini.
Ketua Polis Johor, Datuk Ayob Khan Mydin Pitchay, tindakan lelaki dikenali sebagai N. Ganeshparan, 38, dilihat cuba memfitnah serta menguji kredibilitinya.
Menurutnya, berdasarkan statistik pada tahun 2000 sehingga 2014 menunjukkan, hanya 23 rekod kematian melibatkan OKT yang mana kebanyakannya adalah penagih dadah dan diklasifikasikan sebagai mati mengejut.
“Lelaki yang dikenali sebagai N. Ganeshparan yang memuat naik video di akaun Facebook itu juga tidak berpuas hati dan mempertikaikan tindakannya menahan seorang pejuang hak asasi manusia K. Haridas atas kesalahan mengugut pegawai polis pada tahun 2017.
“Hasil siasatan mendapati Ganeshparan yang berasal daripada Seremban, Negeri Sembilan itu juga mempunyai tujuh rekod lampau dan dipercayai kini berada di Jerman dan kali terakhir berada di negara ini adalah pada 2 Nov 2017.
“Dia juga sudah lima kali ditangkap pada tahun 2010 sehingga 2017. Individu ini telah keluar daripada Malaysia pada 2 Nov 2017 sebab itu dia berani cakap, kalau berani baliklah Malaysia,” katanya pada sidang akhbar di Ibu Pejabat Polis Kontinjen (IPK) Johor di sini hari ini.

Beliau berkata demikian ketika ditanya mengenai video berdurasi enam minit 67 saat yang dirakam pemilik akaun Facebook ‘Ganesh Nadaraja’ semalam, yang tidak berpuas hati dengannya berikutan penahanan K. Haridas serta beberapa dakwaan lain.
Menurutnya, tujuh rekod lampau membabitkan N. Ganeshparan adalah di bawah Seksyen 392 Kanun Keseksaan, Seksyen 397 Kanun Keseksaan berkaitan samun, Seksyen 160 Kanun Keseksaan berkaitan pergaduhan, Seksyen 379 A Kanun Keseksaan kes kecurian, Seksyen 506 Kanun Keseksaan bagi ugutan jenayah. Akta Hasutan dan Seksyen 233 Akta Komunikasi dan Multimedia 1998.
Ayob Khan menjelaskan, dakwaan yang mengatakan bahawa K. Haridas dipukul oleh pihak polis juga adalah tidak benar.
“Haridas bukan dipukul dalam lokap pihak polis, Haridas buat laporan bahawa dia dipukul sewaktu di dalam tahanan reman penjara Ulu Choh.
“Isu tangkapan Haridas ini tidak timbul kerana dia ditahan atas kesalahan lepas iaitu pada 2017, kes terhadap kenyataannya terhadap saya itu dalam kertas siasatan,” katanya. – K! ONLINE


Ebit Lew sumbang 200kg daging segar untuk Zoo Negara
30 November 2020, 2:38 pm
PETALING JAYA – Pendakwah bebas, Ebit Lew sekali lagi memberikan sumbangan kepada Zoo Negara selepas mendapat permintaan dari zoo tersebut.
Kali ini, beliau membawakan 200 kilogram daging segar untuk haiwan-haiwan di Zoo Negara.
Ebit turut meluangkan masa memberi makan buluh kepada dua panda yang ada di situ.
“Bila kita hulur buluh pada panda. Dia tarik kuat betul. Panda suka buluh dan pilih daun-daun sedap dan lipat tebal-tebal makan.
“Tak sabar nanti zoo buka saya nak bawa anak-anak ke sana. Sudah lama tak bawa anak berjalan-jalan. Kasihan duduk rumah sahaja. Doakan ya buat zoo negara,” katanya dalam satu hantaran di laman Facebook beliau hari ini. – K! ONLINE


16 lelaki China dicekup tipu pelaburan
Oleh DIYANATUL ATIQAH ZAKARYA

30 November 2020, 2:13 pm
MELAKA – Polis negeri mencekup 16 individu warganegara China selepas dipercayai menjadikan negara ini pusat kegiatan sindiket penipuan pelaburan saham dengan menyasarkan mangsa di negara republik itu.
Kesemua suspek lelaki berusia antara 22 hingga 45 tahun itu ditangkap hasil risikan sepasukan pegawai dan anggota dari Cawangan Kongsi Gelap, Maksiat dan Perjudian (D7) Jabatan Siasatan Jenayah Ibu Pejabat Polis Kontinjen (IPK) Melaka.
Ketua Polis Melaka, Datuk Abdul Majid Mohd. Ali berkata, tangkapan itu sekali gus menyelesaikan sebanyak 26 membabitkan kes penipuan dalam talian dengan nilai kerugian direkodkan sebanyak RM3.2 juta sepanjang awal tahun sehingga bulan ini.
Katanya, seramai 13 suspek telah ditangkap dalam serbuan pertama di sebuah kondominium di Jalan Tun Perak, kira-kira pukul 6 petang pada 24 November lalu. – K! ONLINE


Harga roti Gardenia naik
30 November 2020, 2:51 pm
PETALING JAYA- Syarikat Gardenia Bakeries KL Sdn. Bhd. (GBKL) menaikkan harga beberapa produk terpilih bermula esok.
Dalam satu kenyataan, GBKL berkata, produk Gardenia Squiggles, Funky Strawberry, Choco Malto, Gardenia
Delicia Soft Roll, Butter Toffee, Sambal Bilis dan Gardenia Fluffy Red Beans naik lima sen dari RM1.05 ke RM1.10.
Manakala produk The Gardenia Toast’em, Delicia Butter Raisin, Butterscotch, Choco Raisin, and Raspberry Milk & Cranberries bread, naik 20 sen kepada RM4.70.
“Harga untuk produk lain tidak berubah memandangkan GBKL terus menyerap kos yang meningkat.
“Kenaikan ini dibuat akibat kenaikan harga bahan-bahan seperti lemak sayur, serbuk koko, susu dan bungkusan dan lain-lain,” katanya dalam satu kenyataan.
Selain itu, syarikat tersebut memaklumkan sudah mengalami kenaikan kos bahan dan penghasilan yang melangkaui kawalan sehingga menyebabkan syarikat tiada pilihan kecuali menaikkan harga.

“Fokus kami ialah untuk mengoptimumkan produktiviti dan keberkesanan bakeri kami. Bagi Gardenia, kenaikan harga produk ialah pilihan terakhir setelah semua usaha memaksimumkan keberkesanan operasi sudah diambil,” katanya. -K! ONLINE


9 lagi peti keselamatan LiSA dipasang di Perak
Oleh ASLIZA MUSA

30 November 2020, 2:46 pm
KUALA KANGSAR – Jabatan Bomba dan Penyelamat Malaysia (JBPM) Perak akan menambah sembilan lagi peti keselamatan Life Saving Appliances (LiSA) di beberapa lokasi perkelahan melibatkan pantai dan air terjun di negeri ini.
Pengarah JBPM Perak, Azmi Osman berkata, pemasangan peti keselamatan mengandungi peralatan seperti pelampung, jaket keselamatan, beg tali dan siren itu dijadualkan selesai pada penghujung tahun ini.
Katanya, lokasi yang terlibat ialah Pantai Teluk Nipah, Teluk Senangin, Air Terjun Lata Kinjang, Air Terjun Kuala Mu, Air Terjun Burmese, Air Terjun Lubuk Degong, Tasik Cermin, Tasik Banding dan Dataran Kuala Kangsar Sungai Perak.
“Berdasarkan statistik, kadar kematian di air adalah tinggi berbanding kebakaran di mana Perak merekodkan 23 kematian bagi aktiviti di air pada tahun ini berbanding kebakaran sebanyak 18 kes maut.
“Rekod yang tinggi juga dicatatkan tahun lalu dengan 24 kematian bagi aktiviti di air manakala 11 kes kematian melibatkan kejadian kebakaran,” katanya.
Beliau berkata demikian kepada pemberita selepas melancarkan Kempen Kesedaran Keselamatan Aktiviti di Air, Pemasangan Papan Tanda Keselamatan dan LiSA di Taman Tema Eko-Rimba Ulu Kenas di sini hari ini.

Menurut Azmi, pemasangan LiSA di 11 kawasan panas yang dikenal pasti itu juga sebagai persediaan awal dalam menghadapi kecemasan sekali gus meminimakan kadar kemalangan melibatkan aktiviti di air.
“Sebelum ini pemasangan LiSA telah pun dilakukan di Pantai Teluk Batik dan hari ini di kawasan perkelahan Ulu Kenas.
“Selain pemasangan, anggota juga akan memberi penerangan berhubung keselamatan di air dan kaedah penyelamatan kepada pihak terlibat termasuk pegawai Jabatan Perhutanan dan pengunjung,” katanya.
Sementara itu, mengulas mengenai persiapan JBPM dalam menghadapi musim banjir, Azmi berkata, seramai lebih 2,500 anggota bersama pasukan bomba sukarela (PBS) dalam keadaan bersiap siaga.
“Bukan setakat banjir, bomba turut memberi fokus kepada kejadian runtuhan dan kemalangan di musim tengkujuh ini.
“Kesemua peralatan, logistik dan utiliti berfungsi dengan baik. Anggota juga diingatkan mengikut prosedur operasi standard (SOP) dalam mengendalikan operasi menyelamat,” katanya. – K! ONLINE


RUU Perbekalan 2021 bagi JPM lulus peringkat jawatankuasa
Oleh MOHD RIDZAUDDIN ROSLAN

30 November 2020, 3:05 pm
PETALING JAYA-Rang Undang-Undang (RUU) Perbekalan 2021 bagi Jabatan Perdana Menteri (JPM) lulus peringkat jawatankuasa sebentar tadi.
Kelulusan RUU itu diumumkan Yang Dipertua Dewan Rakyat, Datuk Azhar Azizan Harun selepas diputuskan menerusi proses undi belah bahagi.
Melalui proses pengundian itu, seramai 105 Ahli Parlimen menyokong RUU tersebut manakala 95 lagi tidak menyokong selain 20 tidak hadir.
Undian belah bahagi dilaksanakan selepas lebih 15 Ahli Parlimen bersetuju supaya RUU terbabit diluluskan melalui kaedah berkenaan.
Perbentangan Belanjawan 2021 memperuntukkan sebanyak RM11.69 bilion kepada JPM melibatkan RM4.47 bilion bagi perbelanjaan mengurus dan RM7.2 bilion bagi pembangunan. – K! ONLINE


Mangsa banjir di Kuala Selangor meningkat kepada 96 orang
Oleh ISKANDAR SHAH MOHAMED

30 November 2020, 2:11 pm
KUALA SELANGOR – Hujan lebat yang melanda semalam mengakibatkan jumlah mangsa banjir di daerah ini meningkat kepada 96 orang daripada 54 individu setakat pukul 12 tengah hari tadi.
Pegawai Angkatan Pertahanan Awam (APM) Daerah Kuala Selangor, Kapten (PA) Shaiful Azril Zainal berkata, mereka merupakan penduduk di Jalan Rezab Derahman, Jalan Tahir Manan, Jalan Parit Omar, Jalan Rizab Zazuli dan Jalan Cenderawasih.
Katanya, kesemua mangsa kini ditempatkan di pusat pemindahan sementara (PPS) di Sekolah Kebangsaan (SK) Dato Maharaja Lela.
“Mangsa banjir terdiri daripada 27 buah keluarga itu melibatkan 54 dewasa, kanak-kanak (30) warga emas dan bayi (lima) serta Orang Kelainan Upaya (dua).
“Pemantauan pihaknya mendapati cuaca dalam keadaan baik namun paras air di lokasi banjir masih statik sekitar 0.3 meter dan akan dibenarkan pulang selepas dipastikan selamat,” katanya ketika dihubungi di sini hari ini. – K! ONLINE


Prestasi pelabuhan Malaysia mula pulih
Oleh MOHD. HUSNI MOHD. NOOR

30 November 2020, 2:54 pm
PUTRAJAYA – Kementerian Pengangkutan (MOT)cmemaklumkan penilaian mingguan terhadap pelabuhan-pelabuhan di Malaysia menunjukkan tanda-tanda awal pemulihan.
Menterinya, Datuk Seri Wee Ka Siong berkata, buat masa ini, pelabuhan-pelabuhan di Malaysia beroperasi dengan kecekapan tinggi, kekal kompetitif dan aktif dalam persekitaran global yang dinamik serba mencabar.
Beliau berkata, ketegangan akibat kemerosotan ekonomi global, ditambah pula dengan pertikaian perdagangan antarabangsa yang semakin meningkat dan pandemik Covid-19 telah memberi tamparan hebat, begitu juga dengan pelabuhan-pelabuhan di seluruh dunia.
“Bagaimanapun, penilaian mingguan terhadap pelabuhan di negara ini menunjukkan tanda-tanda awal pemulihan apabila kapal-kapal kontena mulai masuk walaupun drafnya tidaklah rata.
“Jumlah kapal yang masuk ke pelabuhan bagi tujuan import dan eksport kembali pulih pada suku ketiga 2020 bagi kebanyakan pelabuhan seluruh dunia,” katanya dalam satu kenyataan hari ini.
Ka Siong berkata demikian selepas menyampaikan ucaptama sempena webinar mengenai Tadbir Urus dan Pengurusan Pelabuhan: Pemulihan Pasca Pandemik hari ini.

Webinar itu dihoskan oleh Institut Maritim Malaysia (MIMA), dengan kerjasama Lembaga Pelabuhan Klang, Lembaga Pelabuhan Johor dan Pelabuhan Kuantan serta disertai 230 peserta tempatan dan antarabangsa.
Ia turut disertai Duta Besar Amerika Syarikat ke Malaysia, Kamala Lakhdhir; Pengarah Keselamatan Maritim Pertubuhan Maritim Antarabangsa, Heike Deggim dan Pengerusi MIMA, Datuk Mohamed Suffian Awang.
Ka Siong berkata, pembangunan dan pertumbuhan ekonomi Malaysia berkait rapat dengan sektor maritim.
“Pelaburan, perdagangan, sumber manusia, infrastruktur, dan khususnya infrastruktur pelabuhan, menjadikan Malaysia sebagai lokasi pelaburan yang menarik untuk pemain di peringkat global.
“Namun, kejayaan masa depan kita bergantung pada tadbir urus pelabuhan yang baik dan berkesan, yang memainkan peranan penting dalam merealisasikan agenda negara, dan ketika keadaan ekonomi berubah, struktur tadbir urus pelabuhan juga haruslah bersesuaian mengikut situasi semasa,” katanya.
Justeru, katanya, kementeriannya akan terus komited mendukung sektor berkaitan pelabuhan dan ketika berdepan cabaran sukar ini, kita akan terus bergerak menuju pemulihan dan mencari peluang di seluruh wilayah.
Jelasnya lagi, Malaysia mengharapkan ekonomi di sektor maritim akan pulih sepenuhnya. – K! ONLINE


HLYM lancar skuter NMAX baharu
1 Disember 2020, 10:25 pm
PETALING JAYA – Hong Leong Yamaha Motor (HLYM) akhirnya memperkenalkan model skuter generasi baharu NMAX menerusi penstriman di Facebook sebentar tadi.
Skuter NMAX menerima penambahbaikan reka bentuk yang lebih menawan berbanding model NMAX yang dijual di pasaran sebelum ini.
Antaranya, lampu utama yang dipasang pada Yamaha NMAX baharu menggunakan enam lampu LED yang dibahagi kepada dua iaitu lampu tinggi dan rendah.

Lampu rendah menggunakan empat unit lampu LED dan diposisikan di atas lampu tinggi (dua LED) dalam satu perumah sama.
HLYM mendakwa kedudukan lampu LED itu membantu membekalkan pencahayaan yang lebih luas dan baik khususnya ketika tunggangan waktu malam.
Lampu belakang turut diberi sentuhan baharu dan pastinya jauh lebih menarik berbanding model sedia ada.

Bentuk lampu baharu kini lebih tirus juga menggunakan lampu LED seperti model sebelumnya. Cumanya, ada empat jalur LED (kiri dan kanan) digunakan untuk gaya paparan tiga dimensi.
Tambahan lain ialah ciri lampu kecemasan yang mengaktifkan nyalaan kedua-dua lampu signal secara serentak.

Yamaha NMAX didatangkan dengan instrumen meter LCD dan paparan maklumat boleh diubah dengan menekan satu butang dekat tuil brek tangan kiri.
Enjin teknologi Blue Core digunakan iaitu jenis silinder tunggal berkapasiti 155cc dengan sistem VVA. Sistem transmisi NMAX ialah jenis CVT.
Enjin ini juga dilengkapi ciri Unit Kawalan Penghidup Generator yang membolehkan kawalan bersepadu dengan Sistem Penghidup Motor Pintar.
Tujuannya untuk membolehkan enjin dihidupkan dengan lebih senyap. Output kuasa dan tork masing-masing adalah 15.4PS pada 8,000rpm dan 13.9Nm pada 6,000rpm.

Skuter ini didatangkan bersama sambungan soket 12V untuk anda mengecas telefon pintar.
Yamaha NMAX ada sistem Henti & Mula, satu situasi enjin akan dimatikan secara automatik apabila sistem mendapati skuter berhenti seketika, contohnya di lampu isyarat jalan raya.
Enjin akan diaktifkan semula dengan hanya memulas pendikit minyak. Ciri ini adalah untuk membantu anda jimat penggunaan minyak petrol. Saiz tangki NMAX baharu ialah 7.1 liter.
Penunggang boleh menyimpan topi keledar bersama beberapa barang kecil di bawah pelana. Kapasiti simpanan bawah tempat duduk NMAX adalah seluas 23.3 liter.
Ada dua pilihan warna untuk NMAX baharu iaitu merah dan kelabu. Skuter ini sudah berada di bilik pameran pengedar dan harga runcit yang disyorkan ialah RM8,998.
Ini tidak termasuk insurans, kos pendaftaran dan lain-lain.


Dilanggar kereta sebelum ditemukan mati
Oleh MOHD YUNUS YAKKUB

1 Disember 2020, 11:29 pm
KUALA SELANGOR – Seorang wanita warga emas dipercayai menjadi mangsa langgar lari sebelum mayatnya dijumpai terbaring dengan kecederaan di kepala di Jalan Kampung Kedah, Kampung Kuantan di sini, kelmarin.
Ketua Polis Daerah Kuala Selangor, Superintendan Ramli Kasa berkata, penemuan tersebut hasil laporan bedah siasat dilakukan di Hospital Sungai Buloh pukul 3 petang tadi.
“Berdasarkan laporan mendapati kecederaan dialami mangsa adalah pelbagai kecederaan.
“Doktor yang menjalankan bedah siasat mempercayai mangsa dilanggar kereta,” katanya dalam kenyataan di sini sebentar tadi.
Jelas beliau, kes kini disiasat mengikut Seksyen 41(1) Akta Pengangkutan Jalan 1987.
Kosmo! sebelum ini melaporkan mayat seorang wanita warga emas ditemukan dengan kesan kecederaan di bahagian kepala terbaring di Jalan Kampung Kedah, Kampung Kuantan di sini semalam.

Mayat wanita dikenali Majenah Ketik, 79, dijumpai orang awam kira-kira pukul 8.11 malam sebelum menghubungi pihak polis.
“Hasil pemeriksaan mendapati mangsa ditemukan kira-kira 80 meter dari rumahnya dan tiada wang tunai miliknya hilang.
“Mangsa berkemungkinan dalam perjalanan pulang ke rumahnya dari rumah jirannya,” kata Ramli. -K!ONLINE


20 pegawai imigresen positif Covid-19
Oleh MOHD. HUSNI MOHD. NOOR

1 Disember 2020, 9:06 pm
PUTRAJAYA – Jabatan Imigresen Malaysia (JIM) memaklumkan seramai 20 pegawainya didapati positif Covid-19 setakat 25 November lalu.
Ketua Pengarah Imigresen, Datuk Khairul Dzaimee Daud berkata, seramai 3,500 pegawai imigresen telah menjalani ujian saringan Covid-19 setakat 25 November lalu.
Beliau berkata, daripada jumlah itu, seramai hampir 3,000 pegawai telah dikuarantin.
“Sebagai petugas barisan hadapan, pegawai imigresen turut berisiko tinggi terdedah kepada wabak Covid-19 kerana mereka berada paling hampir dengan warga asing dan pendatang asing tanpa izin (PATI) yang belum dipastikan tahap jangkitan.
“Kami bukan sahaja betindak sebagai benteng pertama pintu masuk negara tetapi turut terbabit secara langsung dalam tugasan-tugasan berkaitan kawalan dan pencegahan pandemik Covid-19.
“Pegawai kami turut melaksanakan pemantauan di kawasan tumpuan warga asing, menjadi tunjang utama di pusat rawatan dan kuarantin warga asing seperti di Tapak Ekspo Pertanian Malaysia (MAEPS), operasi penguatkuasaan di kawasan PKPD dan lain-lain lagi,” katanya dalam kenyataan akhbar sempena sambutan Hari Imigresen hari ini.

Pada majlis sama, Khairul Dzaimee turut melancarkan Pelan Anti-Rasuah JIM 2020-2024 yang mana pelan ini adalah dasar anti-rasuah yang mencerminkan komitmen jabatan ini bebas daripada sebarang gejala rasuah.
“Pelan ini digubal untuk memberikan fokus kepada dasar integriti dan tadbir urus yang lebih jelas serta pembudayaan integriti tinggi dalam melaksanakan tugas sebagai penguatkuasa undang-undang,” katanya.
Sementara itu, Khairul berkata, JIM akan terus memainkan peranan utama sebagai benteng keselamatan negara terutama di pintu-pintu sempadan negara dan dalam usaha membanteras PATI.
Katanya, sebanyak 6,379 operasi penguatkuasaan dilaksanakan di seluruh negara sejak 1 Januari hingga 30 November lalu yang mana seramai 93,475 orang diperiksa dan seramai 34,920 orang PATItelah ditangkap.
Menurutnya lagi, seramai 376 majikan turut ditangkap sepanjang tempoh sama.-K! ONLINE


SPA9 hadapi masalah teknikal sejak 20 November lalu
Oleh MOHD. HUSNI MOHD. NOOR

1 Disember 2020, 8:50 pm
PUTRAJAYA – Suruhanjaya Perkhidmatan Awam (SPA) memaklumkan Sistem Pendaftaran Pekerjaan Suruhanjaya Perkhidmatan Awam Malaysia (SPA9) menghadapi masalah teknikal seiak 20 November 2020 sehingga kini.
SPA dalam kenyataan berkata, masalah teknikal itu menyebabkan maklumat tertentu yang telah didaftarkan atau dikemaskini oleh pemohon di dalam SPA9 tidak dapat dipaparkan walaupun berjaya disimpan.
“SPA memberi jaminan bahawa maklumat yang disimpan di dalam sistem tidak hilang.
“Pada masa ini, semua maklumat permohonan pekerjaan yang telah didaftarkan di dalam SPA9 akan dipindahkan secara berperingkat ke dalam Sistem Utama SPA sehingga 7 Disember ini,” katanya di sini hari ini.
Katanya, maklumat pemohon di menu Semakan Permohonan di dalam SPA9 akan dipaparkan mulai 8 Disember ini.
Menurutnya lagi, urusan tapisan bagi iklan jawatan yang sedang atau telah berlangsung juga akan dilaksanakan setelah selesai tempoh pemindahan data.

“Segala kesulitan yang dihadapi oleh pemohon amat dikesali dan SPA akan memastikan masalah ini diselesaikan sepenuhnya,” katanya.-K! ONLINE


Enam penduduk kawasan banjir dikompaun RM1,000
Oleh YATIMIN ABDULLAH

1 Disember 2020, 7:26 pm
RANTAU PANJANG – Enam orang penduduk yang terjejas akibat banjir di sini dikompaun selepas didapati gagal mematuhi mematuhi prosedur operasi standard (SOP) Perintah Kawalan Pergerakan Bersyarat (PKPB) semalam.
Ketua Polis Daerah Pasir Mas, Asisten Komisioner Mohamad Roy Suhaimi Sarif berkata, kompaun itu dikeluarkan selepas mendapati mereka tidak mematuhi SOP seperti penjarakan fizikal dan memakai pelitup muka.
Katanya, orang ramai perlu menyambut saranan Kementerian Kesihatan (KKM) supaya tidak keluar rumah jika tiada sebarang urusan penting.
“Perkara itu penting dalam usaha untuk memutuskan rantaian wabak Covid-19. Jika pesta air sempena banjir berlaku, saya percaya mereka yang terlibat sukar untuk mematuhi SOP Covid-19″
“Ini bukan soal bermain air banjir tetapi dalam suasana PKPB dan gelombang ketiga Covid-19, pematuhan SOP perlu diutamakan,” katanya.
Kosmo Online! kelmarin melaporkan, tindakan kompaun sebanyak RM1,000 akan dikenakan kepada individu jika ditangkap bermain air banjir secara berkumpulan di kawasan Rantau Panjang pada tahun ini.

Tindakan itu merupakan salah satu usaha memutuskan rantaian wabak Covid-19 gelombang ketiga yang menunjukkan peningkatan di daerah ini.-K! ONLINE


Top Glove jangka isu kediaman pekerja selesai hujung tahun ini
Oleh EDDY AQMAL MOHAMED HAMIDI

1 Disember 2020, 9:23 pm
PETALING JAYA – Syarikat pengeluar sarung tangan Top Glove menjangkakan mampu menyediakan kediaman yang lebih sempurna untuk semua pekerjanya menjelang hujung tahun ini.
Syarikat berkenaan dalam satu kenyataan berkata, kerjasama penuh akan diberikan kepada pihak yang berkaitan susulan pengumuman oleh Kementerian Sumber Manusia berhubung Akta Standard Minima Perumahan, Penginapan dan Kemudahan Pekerja 1990 (Akta 446).
“Langkah-langkah untuk menyediakan serta menambah baik kediaman pekerja sedia ada sedang dijalankan dan ia dijangka mampu diselesaikan menjelang tarikh 31 Disember 2020.
“Ini adalah seiring dengan langkah kerajaan untuk melaksanakan pendekatan secara mendidik kepada majikan di pelbagai sektor sehingga penghujung tahun ini agar pihak majikan mampu patuh kepada Akta 446,” jelas kenyataan itu.
Menurut kenyataan itu, sejak dua bulan lalu, syarikat berkenaan telah membelanjakan sebanyak RM20 juta untuk membeli sebanyak 100 buah unit apartment untuk pekerja mereka bagi memastikan ia menepati keperluan yang ditetapkan oleh kerajaan.
“Ini adalah sebagai tambahan kepada pembelian 100 buah rumah teres dua tingkat dan hostel yang dilengkapi kemudahan seperti tempat makan, mesin pengeluaran wang automatik (ATM), kedai gunting rambut dan pasar mini yang dianggarkan bernilai RM50 juta keseluruhannya.

“Pekerja adalah aset syarikat dan kami komited bekerjasama dengan pihak kerajaan untuk melakukan penambahbaikan bagi memastikan keselamatan, kesihatan dan kebajikan mereka terjaga,” katanya.-K! ONLINE


Delegasi Bahrain tiba di Israel untuk perbaiki hubungan dua hala
Oleh KOSMO!

1 Disember 2020, 8:45 pm
TEL AVIV, Israel – Sebuah delegasi Bahrain yang disertai 40 pegawai tiba di Israel hari ini untuk menghadiri rundingan dua hari bagi meningkatkan kerjasama ekonomi dan pelancongan selepas kedua-dua negara memulihkan hubungan pada September lalu.
Bahrain yang merupakan negara Teluk, mengikuti langkah Emiriyah Arab Bersatu (UAE) dengan menandatangani perjanjian tajaan Amerika Syarikat (AS) untuk mewujudkan hubungan diplomatik penuh dengan Israel sekali gus menjadi negara Arab ketiga dan keempat berbuat demikian.
Menteri Luar Israel, Gabi Ashkenazi dijadualkan melawat Bahrain minggu ini tetapi lawatan tersebut dibatalkan, demikian menurt sumber diplomatik kepada agensi berita AFP tanpa mengulas lanjut.
Pembatalan itu menyusul selepas pembunuhan saintis nuklear Iran yang didakwa didalangi agensi perisikan Israel, Mossad.
Pada bulan lalu, Menteri Luar Bahrain, Abdellatif al-Zayani mengadakan rundingan di Baitulmuqaddis dengan Perdana Menteri Israel, Benjamin Netanyahu dan Setiausaha Negara AS, Mike Pompeo.
Delegasi terbaharu diketuai oleh Menteri Perdagangan dan Pelancongan Bahrain, Zayed bin Rashid Al-Zayani itu mendarat di lapangan terbang Ben Gurion hari ini, kata sumber diplomatik Israel.

Delegasi itu dijadualkan menemui kedua-dua Ashkenazi dan Netanyahu esok.
Pihak berkuasa Israel tidak mendedahkan sama ada delegasi Bahrain itu akan melawat pekarangan Masjid Al-Aqsa di Baitulmuqaddis Timur . – AFP


Sasar 10,000 bekas banduan
Oleh SITI A'ISYAH SUKAIMI

1 Disember 2020, 8:46 pm
SEPANG – Pertubuhan Rakan Ghullam Kembali (PERGAK) menyasarkan kira-kira 10,000 bekas banduan menyertai Program I-Kembali menjelang tahun depan sekali gus memberikan sinar kehidupan baharu buat mereka.
Pengerusinya, Datuk Seri Siti Murni Sheikh Ahmad berkata, sehingga kini lebih 300 bekas banduan menyertai program tersebut yang dimulakan sejak Jun lalu.
“Sebelum ini, kita menyasarkan kira-kira 300 bekas banduan menyertai Program I-Kembali menjelang akhir tahun ini dan ia mencapai sasaran apabila melebihi angka tersebut.
“Jujurnya sehingga kini hampir RM1 juta dibelanjakan menggunakan dana sendiri bagi menjayakan program ini,” katanya pada sidang akhbar menyambut ketibaan peserta Program I-Kembali di Ghulam Recovery Care Centre hari ini.
Dalam pada itu, mengenai penyertaan bekas banduan baharu, beliau berkata, seramai 50 peserta terdiri daripada Pelepasan Banduan Secara Lesen (PBSL) dan bekas banduan dari Penjara Tapah, Perak akan ditempatkan dalam industri perkilangan.
“Justeru, kami juga berharap masyarakat serta pertubuhan bukan kerajaan (NGO) lain untuk turut sama membantu dalam usaha sama memperkukuhkan Program I-Kembali ini,” katanya.-K! ONLINE


Penganggur cuba samun guna pistol tiruan diberkas
Oleh EDDY AQMAL MOHAMED HAMIDI

1 Disember 2020, 7:44 pm
PETALING JAYA – Tindakan seorang lelaki cuba menyamun seorang wanita dengan mengacukan sepucuk pistol tiruan akhirnya memakan diri apabila dia diberkas orang awam sebelum diserahkan kepada polis di Jalan Kuchai Maju 8, Kuchai Lama, Kuala Lumpur semalam.
Ketua Polis Daerah Brickfields, Asisten Komisioner Anuar Omar berkata, kejadian berlaku kira-kira pukul 10.30 malam selepas mangsa, seorang wanita berusia 32 tahun selesai makan malam di sebuah restoran di kawasan tersebut.
“Ketika mangsa memasuki ke dalam kereta, dia didatangi seorang lelaki bersenjatakan sepucuk pistol dan cuba menyamun namun wanita itu menjerit meminta pertolongan menyebabkan suspek lari.
“Lelaki itu (suspek) bagaimanapun berjaya ditahan orang awam yang melihat kejadian itu dan kemudiannya diserahkan kepada polis untuk tindakan selanjutnya,” katanya dalam satu kenyataan di sini hari ini.
Menurut Anuar, suspek merupakan lelaki tempatan berusia 47 tahun, tidak bekerja dan semakan mendapati dia mempunyai lapan rekod jenayah.
“Polis merampas sepucuk pistol tiruan jenama Forjas Taurus S.A 9 milimeter dan satu kelopak berwarna hitam.

“Kes disiasat di bawah Seksyen 393 Kanun Keseksaan dan Seksyen 36(1) Akta Senjata 1960,” tegas beliau.-K! ONLINE


‘Pasir Salak’ trending di Twitter
Oleh AHMAD SHAHERMAN SHAMSURI

1 Disember 2020, 10:34 pm
PETALING JAYA – Perkataan ‘Pasir Salak’ menjadi trending di laman sosial, Twitter hari ini susulan ucapan Ahli Parlimen Pasir Salak, Datuk Seri Tajuddin Abdul Rahman yang menggambarkan Ahli Parlimen Muar, Syed Saddiq Syed Abdul Rahman sebagai ‘budak’.
Kejadian itu berlaku dalam sidang parlimen ini semasa penggulungan yang dibuat oleh Timbalan Menteri Perusahaan Perladangan dan Komoditi, Willie Mong.
Pada sesi tersebut, Tajuddin mengarahkan Syed Saddiq untuk duduk dan menggunakan istilah ‘budak’ kepadanya.
“Budak-budak duduk dulu, banyak lagi kena belajar, jangan bazirkan masa saya,”tegas Tajuddin pada sesi perggulungan tersebut.
Terdahulu, Speaker Dewan Rakyat, Datuk Azhar Azizan Harun hari ini memutuskan bahawa perkataan ‘budak’ yang diucapkan Tajuddin kepada Syed Saddiq adalah jenaka yang dibuat tanpa niat jahat.
Bagaimanapun, perkara tersebut telah dibantah oleh ahli Parlimen Segambut, Hannah Yeoh menggunakan peraturan mesyuarat.

Sementara itu, rata-rata netizen berang dengan tindakan Tajuddin yang tidak menghormati ahli parlimen lain pada sesi sidang parlimen.
Selain itu, netizen juga turut tidak berpuas hati dengan tindakan Ahli Parlimen Pontian yang berada disebelah Tajuddin yang ketawa sakan selepas Syed Saddiq digelar ‘budak’ oleh Tajuddin.
Seorang pengguna Twitter, amirx abd hadi menerusi ciapannya berkata :’sakan ya gelak @ahmadmaslan, kerana itu kita sebut, mereka ini tidak pernah hormat pada orang muda dan pandangan orang muda.
Sehingga pukul 10.30 malam ini, perkataan Pasir Salak telah diulang ciap hampir 9,000 kali.-K! ONLINE


Kaunter KWSP dibuka seperti biasa esok
Oleh MOHD RASDAN AHMAD

1 Disember 2020, 6:50 pm
PETALING JAYA – Semua cawangan Kumpulan Wang Simpanan Pekerja (KWSP) akan kembali beroperasi seperti biasa, bermula esok (2 Disember).
KWSP melalui satu kenyataannya hari ini berkata, semua perkhidmatan kaunter dibuka mulai jam 8.30 pagi hingga 4.30 petang pada hari bekerja.
“KWSP akan terus mengamalkan penjarakan fizikal dan langkah-langkah prosedur operasi standard (SOP) yang wajib di semua cawangan untuk membendung penularan wabak Covid-19.
“Ahli-ahli yang ingin berurusan di cawangan KWSP hendaklah membuat janji temu terlebih dahulu melalui saluran Janji Temu Online (www.kwsp.gov.my/janjitemu),” katanya.
Terdahulu, kaunter KWSP dibuka hanya separuh hari iaitu pada pukul 8.30 pagi sehingga 2 petang bagi mengatasi penularan pandemik Covid-19.
Tambahnya, bagi maklumat lanjut, ahli boleh menghubungi Pusat Pengurusan Perhubungan KWSP di 03-8922 6000 ataupun rujuk kepada laman web KWSP di www.kwsp.gov.my. – K! ONLINE.